Kenapa kalau demam denggi kali ke-2, keadaan pesakit lebih teruk?

Pernah dengar tak yang doktor cakap jika seseorang itu kena demam denggi kali ke 2 selalunya dia menghadapi demam denggi yang lebih teruk. Ini adalah suatu perkara yang benar. Sebelum kita cerita bagaimana perkara itu berlaku, mari kita cerita perkara asas berkenaan demam denggi

Apakah Punca Demam Denggi?

Demam denggi adalah berpunca daripada virus denggi yang berada dalam keluarga flaviviridae dan genus flavivirus. Flavivirus ini pula dibawa dan disebarkan oleh nyamuk yang dikenali sebagai Aedes. Ada terdapat dua jenis spesies aedes iaitu Aedes aegyti dan juga Aedes albopictus.

Semuanya virus denggi tetapi serotype berbeza?

Virus denggi mempunyai 4 jenis serotype yang berbeza. Apa pula maksud serotype yang berbeza ini? Secara asasnya flavivirus mempunyai struktur yang sama daripada segi reka bentuk dan komponen di dalamnya.

Akan tetapi apa yang membezakannya adalah struktur antigen iaitu satu struktur protein yang terletak pada permukaan virus tersebut. Ia bertindak seperti kad pengenalan yang digunakan untuk pengecaman.

Ia nampak sama tetapi ia berbeza kerana ia memberi kesan kepada sistem imun seseorang manusia.

Bagaimana demam denggi kali ke 2 akan menyebabkan keadaan yang teruk?

Apabila sesuatu virus memasuki badan, sel imun akan mengecam struktur antigen tersebut dan menghasilkan antibodi untuk melawan virus tersebut. Antibodi ini akan melekat pada antigen di permukaan virus dan menyahaktifkan virus tersebut. Kemudian virus itu akan ditelan oleh sel darah putih dan diuraikan.

Begitulah yang berlaku pada jangkitan virus denggi pada kali pertama. Antibodi akan dihasilkan untuk membunuh virus tersebut dan pesakit akan kebal terhadap virus denggi yang mempunyai serotype itu sahaja.

Apabila berlakunya jangkitan denggi kali ke 2, selalunya ia akan melibatkan serotype yang lain. Badan akan menghasilkan antibodi yang sama seperti jangkitan virus denggi yang pertama. Ini kerana struktur antigen tersebut mempunyai sedikit perbezaan.

Perkara ini akan menyebabkan virus tersebut masih lagi aktif dan tidak dibunuh. Apabila antibodi tersebut melekat pada virus, ia akan memudahkan lagi sel imun untuk menelan virus tersebut. Akan tetapi, virus tersebut masih aktif menyebabkan sel imun itu pula yang dijangkiti virus membiak dalam sel imun tersebut. Perkara ini akan menyebabkan keadaan pesakit semakin teruk

Reaksi ini dipanggil sebagai Antibody-dependant Enhancement. Bermaksud antibodi dalam badan kita sendiri yang akan mempercepatkan proses pembiakan virus tersebut dan menyebabkan keadaan pesakit semakin teruk.

Sejarah Wabak Denggi di Cuba

Pada tahun 1977, kebanyakan penduduk Cuba telah dijangkiti virus denggi jenis serotype 1 (DENV-1). Pantauan serotype(jenis virus denggi) pada tahun tersebut menunjukkan lebih daripada 44% mereka yang mengalami demam denggi telah dijangkiti virus denggi jenis DENV-1. Kebanyakan pesakit hanya mengadu simptom demam denggi yang tidak serius.

Pada tahun 1981 pula, terdapat perubahan serotype virus denggi dalam komuniti. Dimana virus denggi jenis DENV-2 telah dikesan meningkat menerusi sistem pengawasan kesihatan yang dibuat. Disebabkan kebanyakkan masyarakat telah dijangkiti dengan DENV-1 sebelum ini, demam denggi yang seterusnya iaitu disebabkan DENV-2 telah menyebabkan kenaikan kes denggi yang mempunyai pelbagai komplikasi

Kes demam denggi berdarah meningkat kepada 24000 kes, 10000 kes pula adalah dengue shock syndrome dan terdapat 158 kematian disebabkan denggi pada ketika itu.

Demam denggi kali ke 2 boleh menyebabkan keadaan pesakit yang lebih teruk dan boleh mendatangkan komplikasi seperti demam denggi berdarah.

Oleh itu, elakkan diri anda untuk pernah mendapat demam denggi kali pertama ataupun ke 2. Periksalah laman rumah anda untuk mengelakkan wujudnya tempat pembiakan nyamuk.

Jika pihak kesihatan masuk kerumah anda dan menjumpai tempat pembiakan, anda mungkin akan dikompaun sebanyak RM 500. Sakit jugak kalau kena. Jadi jagalah rumah anda, supaya orang lain tidak terkena denggi disebabkan wujudnya tempat pembiakan dirumah anda

Bacaan seterusnya: Bengkak leher disebabkan virus daripada Arab Saudi?

Clinical Practice Guideline Management of Dengue Infection in Adults(Third Edition 2015). Publshed by MaHTAS, Ministry of Health MalaysiaGuzman MG, Kouri GP, Bravo J, Soler M, Vazquez S, Santos M, Villaescusa R, Basanta P, Indan G, Ballester JM. Dengue haemorrhagic fever in Cuba. II. Clinical investigations. Trans R Soc Trop Med Hyg. 1984;78(2):239-41.


Protein : Memahami jenis dan perbezaannya

Suplemen protein adalah antara produk pemakanan yang paling biasa dan paling popular di pasaran hari ini. Tetapi dengan limpahan produk-produk dipasaran anda mungkin keliru tentang jenis yang hendak dibeli, bila menggunakannya dan berapa banyak yang perlu diambil.

Artikel ini juga bertujuan menjelaskan keperluan protein dari sumber haiwan, tumbuhan dan juga sebagai makanan tambahan berdasarkan bukti saintifik semasa. Jika anda memerlukan khidmat nasihat dan konsultasi lanjut, sila berjumpa dengan Dietitian atau professional kesihatan yang bertauliah- bukannya terus mengesyorkan atau menetapkan suplemen tertentu.

Protein manusia mengandungi 20 asid amino semulajadi yang dibahagikan kepada dua jenis:

1. 9 asid amino penting ‘’essential” yang mesti berasal dari makanan (Kerana tubuh tidak boleh membuatnya)

2. 11 asid amino “non-essential” (dihasilkan oleh badan)

Asid amino membentuk banyak blok-blok dan komponen dalam badan, termasuk protein otot, yang dibuat melalui proses sintesis protein otot (Muscle Protein Synthesis – MPS). Untuk membina atau mengekalkan jisim otot, kita mesti mendapatkan protein dan asid amino yang mencukupi untuk menyokong proses MPS.

Protein dari sumber makanan boleh dikategorikan sebagai “lengkap” atau “tidak lengkap.” Protein lengkap mempunyai semua asid amino penting yang diperlukan untuk MPS, jadi tidak mengapa jika anda mengambil protein jenis ini begitu sahaja. Protein lengkap boleh didapati dari sumber haiwan dan tenusu.

Namun begitu, beberapa protein dari sumber tumbuhan diklasifikasikan sebagai tidak lengkap, bermakna ia kekurangan beberapa asid amino penting dan mesti dilengkapi dengan sumber protein kedua untuk melengkapkan yang hilang. Ia dipanggil “mutual supplementation” (Onoja & Obizoba 2009).

Baiklah, sekarang, anda sudah tahu asas protein dan mengapa ia penting, mari kita beralih fokus kepada suplemen protein.

Suplemen protein berasal protein tenusu, seperti whey dan casein, dan juga protein berasaskan sayuran, seperti soya dan quinoa. Protein whey adalah suplemen yang popular terutama dikalangan atlet bina badan dan juga mereka yang ingin menurunkan berat badan.

Susu mempunyai dua protein utama: whey (~ 20%) dan casein (~ 80%). Whey adalah sejenis protein lengkap yang biasanya diklasifikasikan sebagai sama ada Isolate atau Concentrate (Pekat). Whey Protein Concentrate lebih mirip dengan bentuk protein susu asli. Oleh kerana ia mempunyai beberapa laktosa dalam bentuk serbuk, ia boleh menyebabkan masalah gastrik pada mereka yang mempunyai masalah ‘lactose intolerance’

Orang yang mempunyai masalah ‘lactose intolerance’ disarankan untuk mengambil Whey Protein Isolate (WPI) kerana dalam bentuk ini protein telah dipisahkan dari lemak, kolesterol dan laktosa, dan produk akhir adalah protein yang lebih halus dan jernih. Anda mungkin pernah melihat istilah “terhidrolisis” pada label tambahan protein. Ini bermakna protein itu telah dipecah menjadi komponen asid amino. Walaubagaimanapun tiada kajian dilakukan setakat ini untuk menentukan adakah protein whey terhidrolisis adalah lebih berkesan berbanding dari yang tidak dihidrolisis.

Casein dicernakan dengan lebih perlahan daripada protein lain, oleh itu ia sering disyorkan sebagai untuk diambil sebelum waktu tidur atau jika anda dalam keadaan akan berpuasa. Casein meningkatkan kepekatan asid amino leucine didalam darah. Ia dikesan sekitar 40 minit selepas pengambilan dan berlangsung selama 7 jam. Sebaliknya jika protein whey, kadar leucine naik selepas kira-kira 20 minit dan ia hanya bertahan 3-4 jam. Ini menjadikan casein kelihatan seperti suplemen protein yang sesuai untuk seseorang yang hendak berpuasa atau perut kosong dalam jangka waktu yang lama, tetapi Bohe dan rakan-rakan (2001) mencabar idea ini. Penemuan mereka menunjukkan bahawa mempunyai protein yang dicernakan secara perlahan tidak bermanfaat untuk orang yang berpuasa dan berlapar secara berpanjangan (prolonged starvation).

Casein mengandungi laktosa, jadi mereka yang mempunyai ‘lactose intolerance’ tidak sesuai dan perlu dimaklumkan.

Pilihan protein yang popular dikalangan pengamal vegetarian adalah terdiri kacang soya, quinoa, kacang, amaranth dan beras. Tetapi soya, quinoa dan amaranth adalah satu-satunya sumber protein lengkap dari sumber tumbuhan.

Oleh kerana sumber protein lengkap dari tumbuhan amatlah sedikit, para vegetarian perlulah mencampur protein tumbuhan dari pelbagai sumber.

Sebagai contoh, serbuk protein yang menggabungkan protein kacang dan beras akan memenuhi semua keperluan asid amino dan membuat protein tersebut menjadi lengkap. Pertimbangan kedua adalah dengan menilai tahap asid amino protein tersebut serta dos yang betul diperlukan bagi setiap hidangan. Ia selalunya dirujuk kepada pakar pemakanan yang bertauliah.

Leucine sering dipanggil “raja asid amino” kerana ia adalah “enjin” penting yang memacu pertumbuhan otot didalam MPS, manakala 19 asid amino yang lain adalah “bahan bakar”. Badan kita memerlukan minimum sejumlah leucine untuk menghasilkan MPS.

Di sinilah pilihan protein memainkan peranan. Sebagai contoh, pengambilan protein whey biasanya mempunyai kira-kira 10.8% leucine, manakala protein soya adalah lebih rendah berbanding whey, biasanya sekitar 6.2% (Phillips, Tang & Moore 2009). Ia memberi impak besar kepada kuantiti protein yang perlu anda makan.

Sebagai contoh, untuk mendapatkan MPS daripada 30 gram WPI, anda perlu makan 55 g protein soya. Kuantiti minimum yang diperlukan untuk merangsang MPS dikenali sebagai ‘leucine threshold’ (takat leucine), dan ia akan meningkat seiring usia. Memandangkan pengambilan kalori yang adalah agak tinggi untuk tindak balas MPS (protein juga mempunyai kalori ya..) protein berasaskan tumbuhan mungkin bukan pilihan yang optimum bagi mereka yang ingin menurunkan berat badan. Juga, pengambilan protein meningkat seiring dengan usia kerana orang yang berumur memerlukan dos leucine yang lebih tinggi.

Salah satu perkara yangs sering menjadi persoalan ialah adakah diet tinggi protein selamat. Kajian menunjukkan bahawa diet protein tinggi tidak menyebabkan kemudaratan kepada orang yang sihat jika diambil pada kadar yang selamat (Layman et al 2015).

Walaubagaimanapun, kajian jangka masa panjang perlu diperbanyakkan untuk melihat risiko, dan hingga kini tiada kadar tetapan yang seragam menetapkan istilah ‘diet yang tinggi protein’. Mereka yang berisiko untuk menghidap penyakit kronik, dan juga pesakit kronik sendiri (terutama penyakit buah pinggang) anda perlu mendapatkan nasihat dari pakar dietetik untuk menentukan gram protein yang selamat.

Faktor seterusnya dan mungkin yang perlu dipertimbangkan ialah berapa gram protein yang perlu diambil setiap hari. Walaupun jumlah ini berbeza mengikut tahap umur dan tahap aktiviti, satu meta-analisis baru-baru ini yang diterbitkan dalam British Journal of Sports Medicine mengesyorkan dos protein yang disasarkan sehingga 1.6 g sekilogram berat badan setiap hari untuk wanita dan lelaki yang menjalani latihan bebanan – weight training (Morton et al 2017). Ia dua kali ganda kadar protein yang disyorkan semasa (0.8 sekilogram berat badan). Satu lagi penemuan yang menarik oleh Morton dan rakan-rakan adalah bahawa tidak ada perbezaan dalam keperluan protein antara jantina, dan para penyelidik mengakui bahawa lebih banyak penyelidikan perlu dijalankan kepada peminat latihan bebanan wanita.

Bagi waktu pengambilan protein yang optimum, ia memainkan peranan kecil dalam peningkatan otot selepas latihan bebanan. Apa yang dapat disimpukan dari kebanyakan kajian, hanya latihan bebanan sahaja adalah rangsangan yang paling penting dan kuat untuk membangunkan kekuatan dan jisim otot. Oleh itu, untuk meningkatkan jisim dan saiz otot, anda sebenarnya tidak memerlukan supplemen protein tambahan jika anda makan cukup protein dari sumber makanan.. dan juga, latihan bebanan yang optimum serta… disiplin! 🙂

Bacaan seterusnya : Siri Pendidikan Pemakanan 1

Bohe, J., et al. 2001. Latency and duration of stimulation of human muscle protein synthesis during continuous infusion of amino acids. Journal of Physiology, 532 (Part 2), 575–79.

Dangin, M., et al. 2001. The digestion rate of protein is an independent regulating factor of post-prandial protein retention. American Journal of Physiology. Endocrinology and Metabolism, 280 (2), E340–48.

Hoffman, J.R., & Falvo, M.J. 2004. Protein—which is best? Journal of Sports Science and Medicine, 3, 118–30.

Katsanos, C.S., et al. 2006. A high proportion of leucine is required for optimal stimulation of the rate of muscle protein synthesis by essential amino acids in the elderly. American Journal of Physiology, Endocrinology and Metabolism, 291 (2), E381–87.

Layman, D.K., et al. 2015. Defining meal requirements for protein to optimize metabolic roles of amino acids. American Journal of Clinical Nutrition, 101 (Suppl.), 1330S–38S.

Morton, R.W., et al. 2017. A systematic review, meta-analysis and meta-regression of the effect of protein supplementation on resistance training-induced gains in muscle mass and strength in healthy adults. British Journal of Sports Medicine, 0, 1–10.

Onoja, U.S., & Obizoba, I.C. 2009. Nutrient composition and organoleptic attributes of gruel based on fermented cereal, legume, tuber and root flour. Agro-Science, 8 (3), 162–68.

Pasiakos, S.M., Lieberman, H.R., & McLellan, T.M. 2014. Effects of protein supplements on muscle damage, soreness and recovery of muscle function and physical performance: A systematic review. Sports Medicine, 44 (5), 655–70.

Phillips, S.M. 2004. Protein requirements and supplementation in strength sports. Nutrition, 20(7-8), 689–95.

Phillips, S.M., Tang, J.E., & Moore, D.R. 2009. The role of milk- and soy-based protein in sup-port of muscle protein synthesis and muscle protein accretion in young and elderly persons. Journal of the American College of Nutrition, 28 (4), 343–54.


Bahaya Tidur dalam Kereta dengan Enjin hidup dan Tingkap Tertutup

Banyak viral di media massa tentang ‘pengharaman’ tidur dalam kereta dengan penyaman udara dipasang dan tingkap ditutup. Ya, secara saintifik larangan itu benar dan dibuktikan betul bahawa tidur dalam kereta ketika enjin hidup dengan tingkap ditutup sangat berisiko tinggi membawa maut. Bahkan, orang dulu-dulu kalau mahu bunuh diri, mereka akan duduk dalam kereta yang diletakkan dalam garaj tertutup, kuncikan pintu dan tingkap dan hidupkan enjin. Ini adalah kaedah yang popular untuk membunuh diri suatu ketika dahulu

Apa yang membunuh sebenarnya ketika tidur dalam kereta?

Jawapan: karbon monoksida (CO). CO juga dikenali sebagai ‘gas bunuh diri’ dan ‘pembunuh senyap’ dan setiap tahun ramai yang membunuh diri dengan cara menghidu gas ini daripada ekzos (exhaust) kereta. CO dihasilkan daripada pembakaran tidak lengkap bahan api seperti petroleum, batu arang (coal), arang (charcoal), kayu (wood), gasoline, minyak dan sebagainya. Pembakaran tidak lengkap biasanya berlaku dalam keadaan kekurangan oksigen (poor supply of oxygen).

Oleh itu sering kita lihat upacara pembakaran BBQ atau satay yang menggunakan arang dilakukan di kawasan terbuka seperti halaman rumah, kawasan padang, pantai kerana kawasan terbuka mempunyai udara yang cukup untuk pembakaran. Kawasan terhad atau tertutup seperti dapur tanpa ruang pengudaraan yang cekap berpotensi untuk mengumpul (build up) CO ke tahap maut (fatal level).

Bahkan kebiasaan mereka yang mati dalam kebakaran adalah kerana menghidu gas CO. Ahli bomba memakai sut khas berserta topeng muka untuk melindungi mereka dari gas CO sebelum masuk ke dalam bangunan/rumah terbakar dan menyelamatkan mangsa kebakaran. Maka, kerana itu orang awam dilarang sama sekali masuk ke dalam bangunan terbakar untuk menyelamatkan mangsa kebakaran.

Pembakaran tidak lengkap: bahan api (CxHy) + O2 -> CO + CO2 + H2O + H2

Daripada persamaan kimia di atas, dalam sistem tertutup, majoriti gas yang dihasilkan ialah CO: sangat bahaya! Pembakaran bahan api menghasilkan CO dan CO2 dalam nisbah yang berbeza mengikut keadaan.

Apabila dihidu, CO meresap ke dalam saluran darah dan bergabung dengan haemoglobin, molekul yang berperanan membawa oksigen (O2) ke seluruh badan. Gabungan O2 dengan haemoglobin dipanggil oxyhaemoglobin dan CO dengan haemoglobin dipanggil carboxyhaemoglobin. Jika kandungan CO dan O2 sama di dalam badan, haemoglobin lebih tertarik untuk bergabung dengan CO.

Apabila semakin banyak CO bergabung pada haemoglobin, maka kandungan O2 dalam tisu badan berkurang lalu mangsa akan mati sesak nafas. Berbeza dengan sesak nafas yang menyebabkan badan menjadi biru, keracunan CO menyebabkan badan menjadi merah atau merah jambu (pink) seperti pink panther! Ini adalah symptom biasa keracunan CO yang membezakan ia daripada sesak nafas yang lain.

Keracunan CO adalah pembunuh utama di United States dan United Kingdom. Antara masalah untuk mengesan keracunan CO adalah kerana gas CO tidak berwarna, tiada rasa dan bau, dan tidak menyakitkan. Kesukaran untuk mengesan keracunan CO menyebabkan mangsa tidak sedar dia sedang mengalami keracunan. 90% symptom adalah rasa pening, letih, kabur yang kemudiannya membunuh mangsa tidur dalam kereta secara senyap.

Maka, ia menjadi pilihan bunuh diri kerana kematian akibat keracunan CO dianggap kematian yang ‘sempurna’ dengan jasad yang sempurna, tidak seperti gantung diri di mana mangsa meronta-ronta sebelum mati atau terjun bangunan di mana tubuh mangsa hancur/patah. Kesedaran awam perlu tentang bahaya CO perlu disebarkan untuk mengelakkan kematian dan bunuh diri.

Fungsi Pengubah Bermangkin (catalytic converter)

Pengubah bermangkin dipasang dalam ekzos kereta (di antara paip dan hujung ekzos) dimana toksik CO akan ditukar kepada gas CO2 kerana proses pembakaran dalam enjin tidak pernah sempurna. Ya tuan/puan, hidup ini juga tidak pernah sempurna. Percayalah! Nota: sekali lagi kita lihat hanya satu atom oksigen yang membezakan gas toksik (CO) dan gas tidak toksik (CO2). Walaupun reaksi kimia (CO + ½O2 -> CO2) nampak ringkas, tetapi mekanisme sebenarnya kompleks. Kerana itulah penemuan mekanisme untuk pengoksidaan CO pada permukaan logam katalis membolehkan saintis fizik dari Jerman, Gerhard Ertl memenangi Hadiah Nobel Kimia (Nobel Prize in Chemistry) pada 2007.

Kebiasaannya, logam mahal seperti platinum (Pt) digunakan sebagai pengubah bermangkin. Saya sertakan keratan dari tesis PhD saya kerana proses pengoksidaan CO kepada CO2 atas permukaan logam Pt adalah proses pemangkinan. Namun, masalah Pt ialah penukaran CO berlaku pada suhu tinggi, melebihi 200°C. Saintis kimia Jepun, Masatake Haruta pada tahun 1987 menemukan nanopartikel emas (gold nanoparticles) bersaiz ca. 4 nm yang mampu menukar hampir 100% CO pada suhu yang lebih rendah, -70 °C. Bahkan harga emas yang dua kali lebih murah daripada Pt membuka ruang kepada kajian pemangkinan emas (gold catalysis) dan penerokaan kimia nanomaterial emas (gold nanomaterials chemistry). Haruta adalah adalah salah satu nama yang disebut-sebut akan memenangi Hadiah Nobel Kimia yang akan datang.

Mekanisme pengoksidaan CO atas permukaan pengubah bermangkin

Tindak Balas Luar Kawalan (runaway reactions)

Sudah tentu ada pembaikan dalam industri automotif. Kita sekarang jauh lebih baik dari kereta lama dan pembebasan gas toksik lebih terkawal. Kita tidak pernah menafikan kemajuan teknologi kenderaan. Jadi, apa masalahnya tidur dalam kereta, buka penyaman udara dan hidupkan enjin, serta tutup tingkap kerana bukankah teknologi sudah maju untuk membina sebuah kenderaan yang selamat?

Dalam sains ada konsep dipanggil tindak balas luar kawalan (runaway reactions). Banyak benda di luar kawalan boleh berlaku. Kerana kajian PhD saya di New Zealand berkaitan pemangkinan, mantan penyelia selalu menegaskan tentang ‘runaway reactions’ dalam proses pengoksidaan dan penghidrogenan (hydrogenation) yang saya buat. Adalah menjadi rutin saya untuk berurusan dengan pelbagai gas bahaya seperti hidrogen (sangat mudah terbakar) dan CO (sangat toksik).

Biasanya untuk setiap reaksi bermangkin menggunakan reaktor mini, reactor Parr atau kelalang Schlenk (Schlenk flask), ada injap untuk melepaskan ‘runaway reaction’ Banyak perkara luar kawalan boleh berlaku, dan saintis sentiasa berhati-hati dan berusaha keras untuk mengelakkan kemalangan walaupun tiada jaminan.

Hargailah saintis yang penat lelah mencipta, menulis dan mengembangkan ilmu. Jadi, dengarlah nasihat para saintis yang berilmu dan berpengalaman. Janganlah degil sangat ikut kepala otak sendiri. Kalau sudah disuruh jangan tidur dalam kereta sambil hidupkan enjin dan penyaman udara dengan tutup bertingkap, janganlah buat. As simple as that!


Lymphadenitis – Cucuk Kiri Kanan Pula Yang Kena?

Seringkali ibubapa gusar dan sering ditakut-takutkan dengan kisah viral berkenaan vaksin. Terbaru terdapat tuduhan liar bahawa seorang kanak-kanak telah mengalami masalah bengkak dibawah ketiak dan ianya dikatakan sebagai kesan AEFI(Adverse Events Following Immunisation) ataupun kesan mudarat selepas divaksin. Tuduhan yang dilemparkan pula menyatakan ianya adalah Suppurative BCG Lymphadenitis.

Sebelum nak huraikan perkara itu, perlu kita FAHAM dan HADAM maksud perkara tersebut itu sendiri.

Suppurative= bernanah, kuman terkumpul, kalau bengkak biasa ada mata.

BCG= vaksin Tuberculosis yang diberikan sejurus selepas bayi dilahirkan(ada sebabnya)

Lymphadenitis= salur limfa(lymph nodes) inflamasi(-itis) yang menyakitkan.

Setiap definisi dalam penyakit yang disebutkan diatas mempunyai kriteria dia juga yang tersendiri. Maksudnya kalau kita nak cakap satu kenderaan itu kereta sedan atau MPV, ada ciri-cirinya yang tersendiri. Kalau tiada, maksudnya ianya BUKAN perkara tersebut.

-kenapa dalam hal ini ianya bernanah, kita perlu kenal dulu apa itu penyakit batuk kering atau TB/TIBI/TUBERCULOSIS. Ramai yang menentang vaksin kononnya pakar dalam bidang vaksin tapi bila berkenaan penyakit yang dicegah vaksin itu sendiri, diam seribu bahasa. Sedikit pencerahan tentang penyakit ini boleh dibaca melalui pautan dibawah. Ringkas tapi penting. Bak kata orang, tak kenal maka tak cinta. Dalam hal vaksin pulak, bukan sahaja golongan dangkal tak kenal malah dia tuduh yang dia tak kenal tu sebagai punca masalah!

Siri Penyakit Vaksin: Tuberculosis (Bahagian 2)

-ianya diberikan kepada kanak-kanak sejurus selepas dilahirkan dinegara negara yang masih endemik dengan penyakit ini untuk mengelakkan khususnya untuk mengelakkan extrapulmonary TB seperti TB miliari(dimana ianya boleh merebak ke pelbagai organ dalam badan) dan TB meningitis(jangkitan selaput otak).

Bila ianya boleh menjangkiti si anak? Kenapa awal sangat beri? Sebab majoriti kes, sumber jangkitan adalah daripada ahli keluarga sendiri. TB ini pula boleh dormant dan hanya satu TUBERCLE kuman tersebut yang dihembuskan oleh seseorang sudah cukup untuk menyebabkan jangkitan. Time skin to skin selepas lahir itu sendiri sudah memadai untuk ianya berlaku. Boleh baca pautan seperti yang diberikan diatas.

-ianya bukan dan tidak sama sekali sama dengan LYMPHADENOPATHY. Haa ini yang ramai golongan yang tidak bertauliah tersungkur membuat tuduhan tidak berasas kerana tidak berilmu dalam bidang tersebut. Bunyi dia lebih kurang tapi dah nama pun lain, ianya TIDAK sama mahupun interchangeable(ditukar ganti sebagai perkara yang serupa).

Tidak sama sekali khususnya bila melibatkan pesakit pediatrik yang masih muda umur mereka sebab perbezaan ini penting untuk menilai sama ada ketulan(lumps) atau benjolan(bumps) atau swelling(bengkak) melibatkan kanser atau tidak. Golongan yang benar-benar bertauliah TIDAK AKAN melakukan kesilapan amatur seperti ini. Macam Manchester City dengan Manchester United. Dari bandar yang sama dan nama lebih kurang tapi kelab yang berbeza bagai bumi dan langit.

Lymphadenopathy turut juga boleh hadir bagi pesakit kanak-kanak atas pelbagai jenis jangkitan yang tidak merbahaya. Sebab itu penting penilaian lanjut oleh mereka yang bertauliah untuk membezakan sama ada ianya serius atau tidak.

The eyes can’t see what the mind doesn’t know(mata tidak dapat melihat apa yang tidak diketahui dalam minda)

Kalau tak tahu perkara tersebut, ada depan mata terang benderang pun masih tidak sedar. Sebab itu pentingnya perlu ada asas ilmu dalam bidang tersebut.

Ada ke lymphadenitis yang tidak melibatkan BCG? Ada juga banyak lagi punca dan pelbagai kuman lain yang turut boleh menyebabkan perkara berikut. Ianya bukan spesifik sebagai kesan vaksin sahaja.

-sistem limfa ini pula umpama sistem pembentungan badan dimana kuman boleh dibawa untuk diperangkap disesetengah tempat(sentinel nodes). Sebab itulah apabila terjadi jangkitan yang tidak mudah atau sukar untuk diusir daripada badan, ianya mudah untuk bengkak.

Ianya akan drain satu hala menuju ke arah jantung

Boleh bayangkan dua sungai yang akhirnya akan bertemu dan mengalir keluar ke Selat Melaka. Kalau anda buang sampah disitu, adakah ianya akan naik semula ke sungai tersebut khususnya bila sungai tersebut hanya one way(satu hala) sahaja. Sama juga dengan lymphatic drainage tersebut. Mustahil pulak kalau dari sungai A tetibe sampah tu naik semula ke hujung sungai B pulak tu. Tapi itu lah yang dituduh dalam kes yang viral tersebut.

Bukan sahaja benjolan yang dialami BUKAN dari benjolan saluran limfa, malah cucuk lengan kiri vaksin BCG ketiak kanan pula yang berlaku benjolan tersebut. Semua perkara yang diterangkan diatas juga TIDAK dialami okeh sikecil tersebut. Perkara ini diakui sendiri oleh ibu sicomel itu. Boleh baca dibawah.

Penerangan daripada si ibu sendiri.

Tuduhan berbaur fitnah disebabkan tidak mempunyai pengetahuan asas tentang vaksin mahupun perkara asas tentang anatomi tubuh badan manusia.

Tuduhan liar seperti ini juga tidak masuk akal kerana TIADA LANGSUNG vaksin dalam dunia ini yang diberikan ke dalam salur darah(blood vessels). Majoriti vaksin adalah intramuscular(disuntik kedalam otot) dan vaksin BCG pula satu-satunya dalam jadual imunisasi kebangsaan Malaysia adalah jenis intradermal(disuntik pada salah satu LAPISAN KULIT). Masuk otot pun tidak. Ini sekaligus menunjukkan masih ramai yang masih tidak faham perkara asas tentang vaksin tapi gemar membuat andaian yang tidak berasas seperti yang dapat dilihat.

Golongan antivaksin sering kali mengatakan bahawa ahli perubatan tidak jujur dan tidak amanah dalam menjalankan tugas sebab tidak menerangkan atau menyebarkan GPFK seperti dibawah kepada ibubapa(siap cakap orang KKM makan gaji buta dan mereka tak halalkan gaji yang dibayar melalui duit cukai mereka) walhal GPFK tersebut adalah untuk kegunaan AHLI PERUBATAN.

Nak tau sebab apa saranan tersebut ditekankan? Sebab bila tiada asas dalam bidang atau ilmu tersebut, ramai yang buat diagnosis amatur dan yang menunjukkan sendiri kecetekan/batasan pengetahuan ilmu seperti dalam kes ini. Sebab bila tengok list dan lepas tu tengok pesakit tanpa ada basic(asas je pun) knowledge, tuduhan liar berbaur fitnah macam ni yang akan berlaku.

Banyak lagi contoh. Kanak-kanak menangis tak berenti lepas vaksin? Terus dicop sebagai inconsolable crying(menangis tak berenti walaupun dipujuk). Walhal kalau orang dewasa kena inject vaksin seperti MMR contohnya, boleh gerenti kalau tidur bahagian yang disuntik tersebut akan berdenyut BERHARI-HARI. Sebab itu selalu kita bekalkan panadol syrup selepas kanak-kanak divaksin. Bukan sahaja turunkan demam MALAHAN sebagai ubat tahan sakit(analgesic). Tapi bila sampai dekat golongan terlebih cerdik seperti golongan antivaksin ni, terus dicopnya doktor bodoh sebab anak tak demam bagi panadol terus demam.

Ramai yang membuat pelbagai andaian dan tohmahan terhadap vaksin sendiri tidak tahu membezakan antara SIDE EFFECT, ADVERSE EFFECT DAN ADVERSE EVENTS. Ketiga-tiganya TIDAK SAMA dan TIDAK SYNONYMOUS. Kami dah siap buat artikel spesifik berkaitan isu tersebut tapi kalau malas membaca, tiada siapa boleh bantu.

Apakah itu AEFI (Adverse Events Following Immunisation)?

Semua benda ada tak kira vaksin atau pergi hospital pun. Contohnya minum air. Side effect minum air adalah hilang haus(bagus) dan buat anda nak kencing(depends on the situation). Adverse effect kalau minum air 5L one shot akan menyebabkan hyponatremia(kurang garam sodium dalam darah). Adverse event akibat daripada hyponatremia tersebut adalah otak boleh membengkak dan menyebabkan kematian. Simple tapi kalau hati dah hitam, memang susah nak menerima. Masyarakat Jahiliyah di Mekkah pun macam tu jugak dulu.

Kami boleh tunjukkan unta dimana kolam untuk minum air air tapi takkan nak kena paksa dan suapkan air pada unta tersebut ye tak?

Goraya JS, Virdi VS. Treatment of Calmette-Guerin bacillus adenitis: A metaanalysis. Pediatr Infect Dis J. 2001;20(6):632–634

Hooi LN, Athiyah SO. An outbreak of BCG related lymphadenitis in Malaysian infants. Med J Malaysia. 1994;49(4):327–335

Observed Rate of Vaccine Reactions, Bacille Calmette Guerin (BCG) Vaccine 2012. World Health Organization (WHO), Global Vaccine Safety, Immunization, Vaccines and Biologicals.

G.A. Colditz, T.F. Brewer, C.S. Berkey, M.E. Wilson, E. Burdick, H.V. Fineberg, et al. Efficacy of BCG vaccine in the prevention of tuberculosis: meta-analysis of the published literature


Salah Faham Tentang HIV

HIV adalah satu virus bawaan darah. Kes terawal dalam yang terdapat dalam dokumen bermula tahun 1968 tetapi hanya selepas tahun 1984, para doktor dan penyelidik berjaya mentafsirkan cara HIV berjangkit daripada seseorang manusia ke manusia yang lain. Sejak tahun itu hingga sekarang, kebanyakan penyelidikan bertumpu ke arah mengurangkan kadar jangkitan ataupun cuba merawat jangkitan virus ini.

Pada peringkat awal HIV diketahui, tidak banyak pilihan rawatan yang ada untuk pesakit. Ramai pesakit yang mendapat kesan langsung tanpa rawatan yakni Sindrom Kurang Daya Tahan Melawan Penyakit (AIDS). Badan mulai lemah dan terdedah kepada beberapa jenis jangkitan kuman atau bakteria daripada organisme-organisme sekeliling dan seharian yang lazimnya tidak merbahaya pada manusia yang memiliki sistem imun yang kuat.

Sempena Hari Aids Sedunia, mari kita fahami lebih lagi tentang HIV yang kita hadapi masa kini. Sematkan dalam minda yang sekarang sudah melangkau tahun 2017. Terlalu banyak yang telah dicapai dalam tempoh tersebut.

1) HIV dan AIDS adalah satu terma yang sama.

Salah sama sekali. HIV adalah satu virus. Apabila anda menjalankan ujian untuk mengenalpasti penghidap virus ini, anda dapat mengesahkan jangkitan HIV atau tidak. Sekiranya positif, pesakit itu menghidap HIV. AIDS (Sindrom Kurang Daya Tahan Melawan Penyakit) adalah satu komplikasi langsung sekiranya HIV tidak dirawat. Virus HIV boleh merebak dalam badan dan melemahkan sistem imun badan. Apabila sistem imun badan terlalu lemah dan terdedah pada beberapa jenis jangkitan kuman yang lazimnya tidak terjadi pada manusia lain, maka itu adalah AIDS.

2) Kalau begitu, semua pesakit HIV akan jadi AIDS?

Masih lagi salah. Rawatan masa kini bertumpu pada mengurangkan kandungan virus dalam badan. Hampir kesemua rawatan ini sangat berkesan sehingga jumlah virus (viral load) dalam badan boleh sampai peringkat tidak dapat dikesan (undetectable). Sayang sekali, virus ini ada kebolehan untuk menyorok dalam beberapa bahagian badan yang tidak dapat dicapai oleh ubat. Namun begitu, virus ini tidak mengakibatkan masalah ketika menyorok selagi pesakit terus mengambil rawatan. Maka, apabila rawatan diteruskan, virus ini tiada peluang untuk merosakkan sistem imun badan dan peluang untuk pesakit HIV ini untuk mendapat AIDS adalah sangat tipis. Mereka boleh hidup seperti semua orang normal yang lain dengan hanya satu perbezaan. Mereka makan beberapa biji pil sekali/dua kali sehari. Dengan rawatan moden, ramai pesakit HIV dapat hidup sehingga umur 70 tahun ke atas dan kes kematian mereka tiada kena-mengena dengan HIV.

3) Kita boleh kenal pesakit HIV daripada paras rupa mereka.

Melainkan mata anda ada sejenis radar yang boleh melihat virus dan antibodi HIV, baru kenyataan di atas boleh disahkan benar. Namun begitu, tiada siapa dilahirkan dengan kebolehan tersebut. Maka, tiada siapa boleh mengenal pasti pesakit HIV dengan hanya melihat mereka. Tambahan pula, kebanyakan pesakit tiada apa-apa simptom atau gejala pada peringkat awal sehingga beberapa tahun menghidap HIV. Kerana ini, kita sarankan sesiapa pun yang mempunyai sebarang risiko untuk membuat ujian saringan. Jangan takut berjumpa doktor untuk membuat ujian. Sekiranya anda bebas HIV, bagus – berita baik untuk anda dan saya nasihatkan anda hindarkan aktiviti berisiko. Sekiranya positif, lebih baik untuk tahu awal kerana kajian menunjukkan lebih awal rawatan dimulakan maka lebih baik kesan jangka panjang terhadap sistem imun anda.

4) Saya positif, dunia saya akan berakhir.

Tidak sama sekali. Perubatan moden sudah jauh berkembang. Seperti yang saya terangkan tadi, rawatan bertujuan untuk mengekang pembiakan virus dalam badan dan boleh mengelakkan sistem imun daripada kerosakan kekal. Syarat yang paling utama adalah menghindarkan aktiviti berisiko, rajin dan disiplin dengan ubat, ikut rawatan susulan dan kekalkan gaya hidup sihat. Di kebanyakan negara luar, pesakit HIV telah dibenarkan mendapat insurans hidup dan kesihatan sekiranya berdisiplin dengan ubat. Banyak juga majikan di negara kita telah berjanji untuk mengelakkan diskriminasi dan menjanjikan hak kesaksamaan buat pesakit HIV.

5) Bagaimana dengan keluarga dan kawan-kawan saya?

Teruskan bergaul dengan mereka seperti biasa. Tiada sebarang bukti yang HIV boleh berjangkit melalui sentuhan, pelukan, ciuman, teguran, berkongsi alatan makanan, berkongsi pakaian, berkongsi bilik air, salaman mahupun percakapan. Air liur dan peluh pesakit HIV TIDAK membawa kuman HIV. HIV adalah kuman bawaan darah/bendalir badan (sperma, cecair faraj, susu ibu) yang berjangkit melalui hubungan kelamin tanpa perlindungan, perkongsian jarum ataupun daripada ibu HIV mengandung kepada bayinya. Sekalipun seseorang suami atau isteri (salah seorang) menghidap HIV dan seorang lagi negatif, terdapat cara-cara untuk meminimakan kemungkinan jangkitan selagi pesakit kekal dengan rawatan dan mengekalkan jumlah virus yang rendah. Terdapat banyak langkah bagi pasangan-pasangan ini untuk berkeluarga tanpa menjangkitkan pasangan yang negatif. Rawatan yang diberi kepada ibu HIV juga boleh mengurangkan risiko jangkitan kepada bayi. Semua ini dapat dilakukan selagi semua pasangan ini terbuka tentang status mereka dan berbincang dengan doktor yang merawat mereka.

6) Kenapa kita masih takut dan menyisihkan pesakit HIV?

Itu soalan yang kita kena fikirkan sendiri. Sekalipun terdapat sebab mahupun sengaja ataupun tidak pesakit-pesakit ini dijangkiti, kita harus tahu yang mereka tidak meminta untuk semua ini berlaku. Fikirkan, ketika anda makan makanan manis adakah anda meminta untuk kencing manis? Ketika anda merokok, adakah anda meminta untuk dilanda barah? Kehidupan lampau dan samada pesakit-pesakit ini sudah atau belum bertaubat bukan urusan kita. Ingat, sentiasa beri nasihat dan canangkan gaya hidup sihat pada semua orang. Sekiranya anda berhadapan dengan pesakit HIV untuk apa-apa sebab, berikan sokongan dan bantu mereka semua


Gunung Berapi – Bahang dari Bumi

Beberapa hari belakangan ini, kita sering membaca berita letusan Gunung Berapi Agung di Bali, Indonesia. Walaupun letusan berskala besar belum berlaku, kepulan awan debu panas telah pun menyebabkan penerbangan ke pulau tersebut tergendala atau dibatalkan.

Letusan Gunung Berapi Agung di Bali, Indonesia. (Sumber: MAGMA Indonesia)

Bencana gunung berapi merupakan satu perkara yang asing di Malaysia, justeru mari kita mengenali selok-belok mengenai gunung berapi ini.

Terdapat beberapa jenis pembentukan gunung berapi, yang berkait rapat dengan aktiviti tektonik di permukaan bumi.

Subduksi berlaku apabila kerak lautan menyusup ke bawah kerak benua seperti gambar rajah di bawah (Nota: kerak bumi adalah lapisan bumi paling luar). Apabila kerak ini sampai ke bahagian mantel bumi, pencairan berlaku dan membentuk magma. Magma ini kemudiannya bergerak ke permukaan membentuk gunung berapi.

Pembentukan gunung berapi akibat aktiviti subduksi. (Sumber: Oregon State)

Gunung berapi jenis ini merupakan yang sering dijumpai. Gunung berapi di Indonesia, Filipina, Jepun kebanyakannya terbentuk akibat aktiviti subduksi. Lingkaran Api Pasifik yang melingkari negara-negara tersebut menyumbang kira-kira 75% jumlah gunung berapi di dunia ini.

Pencapahan merujuk kepada kepada dua kerak yang terbelah akibat magma yang naik ke permukaan. Tidak faham? Rajah di bawah menerangkan aktiviti ini.

Rajah di atas menunjukkan analogi aktiviti pencapahan yang menyebabkan kerak terbelah akibat magma naik ke permukaan.

Kebanyakan gunung berapi yang terbentuk akibat aktiviti pencapahan berada di dasar lautan menyukarkan aktiviti ini dikesan. Namun, fenomena ini berlaku di daratan di Iceland, sebuah kepulauan di Eropah. Letusan Gunung Berapi Laki pada 1783 merupakan contoh popular letusan akibat pencapahan.

Kesan permukaan bumi yang terbelah akibat letusan Laki pada tahun 1783 di Iceland. (Sumber: Mother Nature)

iii) Bintik Panas (Hotspot)

Bintik panas merujuk kepada kawasan di mana magma dari dasar mantel naik ke permukaan, membentuk gunung berapi tanpa dipengaruhi oleh aktiviti tektonik lain. Contoh terbaik gunung berapi jenis ini adalah rantaian gunung berapi di Hawaii, jauh daripada mana-mana zon tektonik major di Plat Pasifik.

Letusan Gunung Berapi Kilauea, Hawaii. (Sumber: The Guardian)

Jika kita seringkali mengaitkan gunung berapi dengan aliran lava, bahaya utama gunung berapi bukannya datang dari lava tersebut, tetapi boleh datang dari aliran piroklas iaitu kepulan debu panas sehingga 1000°C yang bergerak sehingga 700km/j seperti gambar di bawah akibat letusan Pinatubo pada tahun 1991.

Mt. Pinatubo, a volcano in Central Luzon in the Philippines, had been dominant for 600 years until June 15 1991 at seven in the morning exploded and destroying and burning everything in their path. PHOTO BY ALBERTO GARCIA

Anda pernah lihat mayat yang bertukar menjadi batu akibat letusan Pompeii bukan? Mayat tersebut dibakar oleh panas debu aliran piroklas ini, bukannya aliran lava yang ramai sering tersalah anggap.

Selain itu, debu gunung berapi juga mampu membawa gas beracun yang boleh menyebabkan mangsa sesak nafas. Namun, apabila debu ini bercampur dengan air hujan, mereka membentuk kombinasi yang lebih memusnahkan – aliran lahar. Aliran lahar ini berkelakuan seperti aliran lumpur berskala besar berupaya memusnahkan bangunan dan menenggelamkan bandar.

Gambar di atas menunjukkan bandar Armero yang tenggelam akibat aliran lahar ketika letusan Gunung Berapi Nevado del Ruiz pada 1985. Para penduduk tidak sempat menyelamatkan diri membunuh 20 000 orang.

Gambar di atas ialah Omayra Sanchez, mangsa yang terperangkap dalam aliran lahar di bandar Armero. Mangsa berpaut dan cuba diselamatkan selama 60 jam, namun gagal. Mangsa meninggal dunia beberapa jam selepas gambar ini diambil.

Dah tahu bahaya gunung berapi, kenapa duduk situ?

Persoalan ini mungkin seringkali bermain di minda kita, mengapa harus merisikokan nyawa sedangkan banyak tempat lain untuk didiami?

Tanah di sekitar gunung berapi ini kebiasaannya subur, kerana abu gunung berapi ini mengandungi nutrien yang menggalakkan penanaman tumbuhan. Justeru, seperti di Pulau Jawa, populasi berkembang pesat kerana tanah yang subur hasil aktiviti volkanik.

Petani masih menjaga sayuran walaupun Gunung Sinabung meletus di Sumatera, Indonesia. (Sumber: ABC News)

Ada ke gunung berapi di Malaysia?

Jangan risau, Malaysia tidak mempunyai sebarang gunung berapi aktif dalam rekod. Walaupun dari segi geologi, gunung berapi pernah mewarnai landskap Malaysia kuno jutaan tahun dahulu, aktiviti gunung berapi tersebut telah beransur hilang dan dikelaskan sebagai “extinct volcano”

Sebagai contoh, di sekitar Tawau, Sabah terdapat sebuah lapangan gunung berapi kuno di sekitar Taman Perbukitan Tawau. Gunung Maria dahulunya merupakan sebuah gunung berapi besar dengan diiringi beberapa cinder cones iaitu gunung berapi kecil seperti Bukit Bombalai.

Kedudukan Gunung Maria dan Bukit Bombalai di Tawau Sabah. Struktur kaldera, iaitu kawah gunung berapi masih lagi jelas kelihatan walaupun tidak lagi aktif (Sumber peta: Wikimapia)

Kali terakhir letusan gunung berapi dianggar ketika Pra-Holosen, iaitu lebih 10 000 tahun dahulu. Justeru, jangan risau kerana gunung berapi tersebut boleh dianggap telah pupus / extinct.

Sekian sahaja artikel berkenaan gunung berapi ini, moga bermanfaat kepada pembaca.


Banjir di Pulau Pinang – Mengapa begitu dahsyat?

Pada 5 November 2017, penduduk Pulau Pinang dikejutkan dengan hujan tanpa henti selama beberapa belas jam beserta angin kencang.

Akibatnya, seluruh bandar Georgetown serta kawasan sekitarnya lumpuh kerana banjir dan tanah runtuh. Sebagai rekod, hujan pada 4 November mencecah 225.6mm sehari di Prai (Jabatan Meteorologi). Angin kencang yang membadai Butterworth turut merekodkan kelajuan maksimum 60.1 km/jam.

Jadi ramai yang tertanya, mengapa ribut berkenaan begitu dahsyat sekali?

Banjir yang melumpuhkan Bandaraya Georgetown. (Sumber: The Star)

Feri yang tersadai di jeti akibat dilambung ombak tinggi ketika ribut (Sumber:Straits Time)

Sebuah kawasan bertekanan rendah berpotensi menjadi lekukan tropika telah terbentuk di Laut China Selatan berhampiran Teluk Siam. (Nota: Lekukan tropika merupakan sistem ribut yang paling rendah dalam klasifikasi oleh Japan Meteorological Agency (JMA) dengan kelajuan angin kurang 61km/j atau 33knot).

Kewujudan kawasan bertekanan rendah ini membolehkan pengumpulan lembapan yang dibantu oleh suhu laut yang agak panas untuk membentuk ribut.

Sistem ribut ini kemudiannya membadai kawasan Selatan Thailand sebelum bergerak ke Kedah dan Pulau Pinang. Ketika membadai kawasan daratan, lekukan tropika ini kehilangan sedikit kuasa menjadi sistem bertekanan rendah (disturbance) sebelum berpatah balik semula ke Teluk Siam. Ketika di Teluk Siam, ribut ini kembali diperkuat oleh persekitaran yang sesuai menjadi lekukan tropika dan dinamakan semula sebagai 29W. Rajah di bawah menunjukkan laluan ribut 29W yang dikeluarkan oleh Joint Typhoon Warning Centre (JTWC) yang berpangkalan di Hawaii.

Peta yang menunjukkan pergerakan ribut 29W. Ribut tersebut datang dari arah timur Semenanjung sebelum membadai bahagian utara, membuat ‘pusingan-U’ di Pulau Pinang dan kembali ke Teluk Siam. (Sumber: JTWC)

Ribut 29W yang berada di Teluk Siam berdasarkan imej satelit Suomi NPP oleh NOAA-NASA (Sumber: phys.org)

Impak terhadap Pulau Pinang

Ramai pasti tertanya, mengikut laluan ribut pada rajah sebelum ini, ribut tersebut turut melalui Kedah, Utara Perak dan Selatan Thailand, tetapi mengapa Pulau Pinang menerima impak paling teruk?

Jika diteliti rajah tersebut, ribut berkenaan membuat ‘pusingan U’ di Pulau Pinang, bererti ribut berkenaan berada lebih lama di kawasan tersebut, berpotensi untuk menerima lebih banyak hujan (sehingga 2 kali ganda berbanding kawasan lain yang dilalui ribut).

Rajah di bawah menunjukkan imej radar daripada Jabatan Meteorologi Malaysia yang menunjukkan laluan sistem ribut bertekanan rendah ini.

Imej radar ribut di Pulau Pinang daripada Jabatan Meteorologi Malaysia. Laporan penuh ribut berkenaan boleh diperoleh pada pautan ini:  (http://www.met.gov.my/)

Taburan hujan dan kelajuan angin ribut di Pulau Pinang (Sumber: Jabatan Meteorologi)

Adakah Pembangunan di Kawasan Bukit Membawa Kepada Bencana Alam?

Media turut mengaitkan pembangunan di kawasan tanah tinggi sebagai salah satu penyumbang kepada fenomena banjir tersebut. Kawasan pembinaan di kawasan bercerun curam menyumbang kepada tanah runtuh khususnya apabila langkah penstabilan tidak dijalankan dengan baik.

Pautan ini memberi kupasan mengenai tanah runtuh yang berlaku di Pulau Pinang akibat ribut tersebut: https://blogs.agu.org/landslideblog/2017/11/05/george-town/

Namun, apa yang penting ialah penerokaan kawasan tadahan hujan yang membawa kepada fenomena banjir. Kawasan tadahan hujan ini mempunyai kuasa penjerapan air dan mampu bertindak sebagai ‘buffer’ terhadap laluan air permukaan.

Apabila hutan diteroka dan tanah terdedah, air hujan tidak lagi dapat diserap dengan baik. Hakisan pada tanah kerana tiada akar yang menyokongnya turut akan menyebabkan longkang dan saliran semakin cetek hasil mendapan lodak daripada hakisan tersebut.

Walau bagaimanapun, hujah tersebut masih mentah untuk mendakwa pembangunan di kawasan bercerun sebagai penyebab utama banjir tanpa kajian yang mendalam. Apa yang pasti, taburan hujan luar biasa dan angin kencang akibat sistem ribut bertekanan rendah membawa kepada musibah bencana alam di Pulau Pinang.

Seperkara yang penulis khuatir daripada fenomena ini ialah amaran awal tidak sampai kepada penduduk di Pulau Pinang. Mungkin tiada siapa sangka ribut tersebut akan membuat ‘Pusingan-U’ di Pulau Pinang dan menambah lagi kerosakan, tetapi penulis difahamkan amaran peringkat kuning telah diberikan terlebih dahulu oleh MOSTI. (Sumber: Berita Harian).

Diharapkan pada masa akan datang, komunikasi antara pelbagai pihak berkuasa serta orang awam dapat diperbaiki bagi mengurangkan impak terhadap harta benda dan nyawa.


Bukit Batu Kapur: Antara Sumber Ekonomi dan Warisan Alam

Memandu kereta dari Kuala Lumpur ke utara Semenanjung berhampiran Simpang Pulai, kita akan ‘disambut’ oleh bukit batu kapur yang tersergam indah membelah awan. Dinding batu berwarna putih kekelabuan menjadi sarang sang kelawar dan juga burung di sebalik gua-gua yang seolah-olah menyimpan seribu satu misteri. Namun sebaik tiba di Ipoh, satu per satu bukit ini ditarah, jasadnya dipotong dan diletupkan sehingga tiada siapa mengenali indahnya bukit ini suatu ketika dahulu. Kadang kala kita bertanya, adakah berbaloi keindahan alam ini dikorbankan bagi mendapatkan marmar yang tidak kurang indahnya di lantai bangunan?

Kuari bukit batu kapur yang sering kita lihat dari Lebuhraya Utara-Selatan berhampiran Ipoh (sumber: http://geomaira90.blogspot)

Taburan Batu Kapur di Semenanjung Malaysia

Sebelum kita berbincang lebih lanjut tentang kepentingan bukit batu kapur ini, adalah lebih baik kita mengenali di mana perbukitan ini ditemui. Di utara tanah air, perbukitan batu kapur tertumpu di kawasan Kodiang, Chuping, Sempadan Perlis-Thailand, Langkawi, dan Baling. Turun ke selatan, kawasan Ipoh sudah memang sinonim dengan pemandangan struktur kars (struktur bukit batu kapur curam), malah di Kuala Lumpur sendiri mempunyai bukit Batu Caves. Di pantai timur, bukit batu kapur ditemui di kawasan Kuala Lipis hingga ke Gua Musang.

Kepentingan Perbukitan Batu Kapur

Apabila bercakap tentang perkaitan pelancongan dan bukit batu kapur ini, pasti anda terfikir tentang aktiviti menerokai gua batu kapur sahaja, tetapi tahukah anda bahawa landskap indah yang dibawa oleh perbukitan batu kapur ini membantu membentuk sebuah pusat pelancongan yang diiktiraf oleh UNESCO iaitu Langkawi Geopark. Pengiktirafan Langkawi sebagai Geopark ini telah membantu menarik lebih ramai pelancong yang ingin menikmati keindahan landskap dan pemandangan kars batu kapur ini.

Langkawi Geopark yang diiktiraf UNESCO. Dua daripada kawasan tarikan utama; iaitu Kilim Karst Geoforest Park dan Dayang Bunting Marble Geoforest Park dibentuk oleh perbukitan batu kapur. Tasik Dayang Bunting terbentuk akibat sinkhole yang berlaku pada jasad batu kapur. (Sumber gambar: https://langkawi-gazette.com)

Malah kawasan Lembah Kinta (Ipoh) juga baru diwartakan sebagai Geopark kebangsaan dek kerana keindahan landskap batu kapurnya.

Lembah Kinta Geopark – biarpun bukanlah bertaraf global seperti di Langkawi, namun pengiktirafan keindahan landskap batu kapur ini mampu membantu membawa lebih ramai pelancong ke kawasan tersebut dengan promosi yang berkesan.(Sumber gambar: https://www.backpackingmalaysia.com)

Berbeza dengan majoriti kawasan lain, perbukitan batu kapur ini mempunyai biodiversiti tersendiri, kerana kandungan tanah batu kapur yang berbeza dengan tanih laterit lain menyokong pertumbuhan tumbuhan yang unik. Malah, bukit batu kapur yang berbeza mungkin menyimpan spesis tumbuhan dan fauna berbeza.

Siapa sangka bukit kecil seperti Batu Caves, memiliki spesis yang tidak ditemui di mana-mana lokasi lain di dunia. Liphistius batuensis ini hanya endemik di dalam gua di Batu Caves. (Sumber: The Star)

Bunga ini, Pararuellia sumatrana ridleyi pula hanya dijumpai di Batu Caves, dan juga baru ditemui di perbukitan batu kapur sekitar Merapoh, Pahang. (Sumber: The Star)

Perbukitan batu kapur juga menjadi tumpuan aktiviti spiritual seperti bukit Batu Caves di Selangor dan juga Kek Lok Tong di Ipoh. Gua yang terdapat pada bukit batu kapur ini menjadi tumpuan para penganut pelbagai agama

Bukit Batu Kapur dalam Bahaya

Dek kerana kerakusan manusia, bukit-bukit batu kapur ini diancam untuk diteroka dan dimusnahkan bagi mendapatkan marmar yang tersimpan di dalamnya dan juga pemprosesan simen. Jika bukit batu kapur di Langkawi dan Lembah Kinta lebih terpelihara dengan adanya Geopark, bukit batu kapur di lokasi lain mungkin kurang bernasib baik tanpa perlindungan. Perbukitan di Merapoh khususnya, kini sudah mula ditarah dan mungkin akan dijarah. Landskap indah seperti gambar di bawah mungkin tidak dapat lagi dilihat oleh generasi akan datang hanya kerana keuntungan sesetengah pihak.

Kolam travertine yang terdapat pada Gua Tahi Bintang di Merapoh. Perbukitan batu kapur di Merapoh ini diancam pembangunan untuk sumber industri simen. (Sumber: The Star)

Justeru, kita seharusnya memelihara perbukitan batu kapur di negara kita bagi memastikan khazanah negara baik dari segi panorama, fitur dan juga hidupan endemik terus kekal untuk tatapan generasi akan datang. Sekiranya pembaca ingin menerokai perbukitan batu kapur ini, Gua Tempurung di Perak merupakan satu destinasi yang cukup popular.


Kemeruapan Bahan Api Petrol, satu kupasan ringkas.

Baru ni tular video tentang isu isipadu minyak yg tidak tepat di sebuah stesen minyak tempatan. Lalu timbul beberapa terma teknikal di ruangan komen seperti “volatility”, “tekanan udara atmosfera” & sebagainya. Root of Science akan berkongsi kepada anda berkenaan isu ini bermula dari asas kimia petroleum hinggalah ke tekanan wap minyak petrol tersebut.

Bahan api petroleum yg kita isi saban hari ini (petrol, diesel, gas asli) berasal dari minyak mentah/ gas yg telah diproses & tapis. Hidrokarbon ini berasal dari sebatian organik dari tumbuhan & haiwan yg telah terdeposit selama jutaan tahun di bawah permukaan bumi di dalam keadaan suhu & tekanan yg tinggi.

Minyak mentah & gas asli ini kemudiannya digerudi keluar di pelantar minyak lalu dibawa ke loji penapisan petrokimia untuk proses selanjutnya. Minyak mentah ini akan mengalami beberapa siri proses untuk memisahkannya kepada bahan kimia yg berguna.

p/s: Minyak mentah tidak boleh digunakan secara terus kerana ianya merupakan campuran pelbagai jenis petrokimia. Setiap petrokimia ini perlu dipisahkan terlebih dahulu melalui pelbagai proses supaya ianya boleh digunakan dalam aplikasi yg spesifik.

Apa itu petrokimia/ petrochemical? Petrokimia ialah bahan kimia yg berasal dari petroleum (bahan kimia yg berasal dari tumbuhan & haiwan pula di panggil oleokimia/ oleochemical). Bahan kimia seperti etanol (C2H5OH), metana (CH4) ini dibezakan melalui formula & struktur kimia dan ianya mempunyai sifat kimia, sifat fizikal & termofizikal yg tersendiri – lalu menjadikannya sesuai untuk aplikasi yg spesifik. Berikut ialah contoh senarai petrokimia beserta aplikasinya.

Sumber: Western Oregon University> Chemistry

Sebagai contoh, bitumen yg merupakan produk penyulingan petrokimia terberat dijadikan komponen utama untuk jalan raya. Takat leburnya sekitar 110-120 C adalah cukup tinggi untuk kegunaan di jalan raya di bawah terik matahari (suhu sekitar 30-45 C) dan cukup rendah untuk diproses. Selain itu, sifatnya yg kuat melekat & boleh diguna semula menjadikannya sesuai untuk kegunaan jalan raya.

Minyak petrol yg kita isi setiap hari juga mempunyai sifatnya yg tersendiri. Ia mudah terbakar, mempunyai kandungan tenaga sekitar 44-46 MegaJoule per kg, tidak larut dalam air & MUDAH MERUAP.

Kebolehan sesuatu bahan untuk berubah fasa dari cecair ke gas (kemeruapan) diukur dengan parameter bernama tekanan wap (vapor pressure). Tekanan wap didefinisikan sebagai tekanan yg dikenakan oleh wap sesuatu bahan yg berada di dalam keseimbangan termodinamik bersama sama dgn fasa terkondensasinya (cecair atau pepejal) di dalam sebuah system tertutup. Tak faham? Mungkin gambar rajah di bawah boleh membantu:

Tekanan wap diukur didalam unit mmHg di gambarajah di atas. Merkuri (Hg) di dalam tiub akan bergerak apabila ada tekanan yg mencukupi dari wap. Tekanan wap pula bergantung kepada isipadu wap yg terkandung di dalam ruang tersebut. Bahan kimia yg mudah meruap akan menghasilkan lebih banyak wap, lalu menolak Merkuri tersebut dgn lebih jauh.

Bahan yg mengandungi tekanan wap yg tinggi (pada suhu normal) adalah bahan yg mudah meruap. Mari kita lihat senarai tekanan wap untuk beberapa jenis bahan kimia :-

Lebih tinggi tekanan wap (vapor pressure) lebih mudah bahan kimia tersebut meruap.

*tekanan wap pada suhu sekitar 20 ke 25 C

Tekanan wap minyak petrol pula diukur sebagai RVP (Reid Vapor Pressure) dan berada sekitar 48.2 ke 103 kPa (bergantung kepada musim).  Tekanan wap ini boleh direndah atau ditinggikan dgn mengubah komposisi campuran petrokimia didalam minyak tersebut. Selain itu, tekanan wap berubah mengikut suhu – lebih tinggi suhu persekitaran, lebih mudah suatu bahan itu meruap.

Di dalam enjin, WAP minyak akan meruap lalu dibakar untuk menghasilkan tenaga untuk menggerakkan omboh piston. Pada suhu rendah (terutamanya musim sejuk), minyak petrol akan menjadi lebih sukar untuk meruap. Oleh itu, para jurutera akan meninggikan tekanan wap minyak tersebut – dengan meningkatkan komposisi bahan petrokimia (yg tinggi tekanan wap) seperti butana. Manakala di iklim panas, tekanan wap utk minyak petrol diformulasi sedikit rendah utk mengelakkan vapor lock & mengurangkan pencemaran udara akibat pembebasan wap minyak melalui ekzos. Selain suhu, altitud ketinggian juga mempengaruhi tekanan wap minyak petrol.

Berdasarkan tekanan wap, minyak petrol adalah bahan kimia yg lebih mudah meruap berbanding cecair seperti air. Justeru, mengisi minyak ini di dalam bekas terbuka merupakan satu tindakan yg tidak ekonomikal & merbahaya. Tidak ekonomikal kerana sebahagian isipadu minyak termeruap menjadi wap lalu terbebas ke udara sekeliling. Merbahaya kerana wap tersebut mudah terbakar.


Segmen ulang kaji. Ubat. Saya ingin mengenalimu.

Kenapa kena makan ubat?

Mengawal masalah kesihatan dan penyakit.
Mencegah Jangkitan (Antibiotic)
Mencegah Penyakit (VAKSIN)
Mempercepatkan penyembuhan penyakit
Merawat penyakit
Melegakan gejala penyakit.

Terdapat dua jenis ubat.

Ubat Am (adalah ubat yang tidak pelukan sebarang preskripsi daripada doktor, dan lazimnya di jual di rak terbuka di farmasi atau kedai-kedai biasa)

Contohnya: ubat cacing, ubat demam, vitamin

Dengan preskripsi
Tanpa Preskripsi dan boleh diperolehi daripada ahli farmasi. (Cream, ubat selsema)

Bagaimana untuk mengenalpasti sama ada ubat tersebut tulen atau tidak?

1.  Mesti mempunyai nombor pendaftaran

8 digit nombor pendaftaran mengikut abjad

A: Scheduled Poisons
X: Non-scheduled Poisons (over the counter products)
T: Traditional Medicines
C: Contract Manufactured
E: Export Only
R: Repacked
S: Second source
N: Health Supplement
H: Veterinary
Z: Zero Rated GST
Y: Orphan Products

         MAL 98765432CX : bermaksud X, ubat OTC dan C; mempunyai kontrak pengilang
         MAL 8788888A: bermaksud A, Ubat terkawal

2. Mengesahkan nombor pendaftaran

Sila layari,  http://npra.moh.gov.my/index.php/2016-08-02-06-37-27/products-search
atau
www.bpfk.gov.my (Klik pada product search quest 2 atau quest 3)

Boleh tak kita makan dengan supplement kesihatan yang lain?

Ini adalah soalan yang kerap diajukan

Semak dulu sama ada mempunyak KKM approval atau tidak.
Jangan terus makan sebab dengar testimoni A, B, C , D. Tanya Doktor yang sedang merawat anda dahulu. Baik-baik bacaan dah cantik doktor dan team mereka di hospital membantu, anda tiba-tiba mengambil suplemen berdasarkan testimoni, terus merana semula badan. Jangan ya.
Sesetengah ubat tidak dapat mencapai kesan optimum apabila mempunyai saingan daripada unsur-unsur lain (Drug-drug interaction). Ini berlaku terutama daripada ubat yang diberi daripada preskripsi doktor bersaing bersama dengan ubat yang dijual di rak terbuka (over the counter), suplemen herba dan suplemen kesihatan lain. Kebanyakkan ubat perlu melalui fasa enzim metabolism (Cytochrome P450) di dalam hati. Terdapat herba-herba tempatan  yang mengaruh enzim ini contohnya pegaga, kacip fatimah, tongkat ali, hempedu bumi. Kacip Fatimah dilihat meningkatkan P450 dan ini meyebabkan metabolisma beberapa ubat tahan sakit dan  ubat sawan ( anti-epileptic drugs) meningkat , manakala pengambilan  warfarin bersama kacip fatimah menganggu kesan optimum warfarin di dalam badan.  Pengambilan warfarin bersama vitamin E pula menyebabkan masa untuk proses clotting bertambah, dan ini boleh menyebabkan pendarahan. Pengambilan antibiotic bersama minuman citrus pula mengganggu keberkesanan antibiotic daripada sub-kumpulan macrolides.
Setiap tubuh badan manusia mempunyai fisiologi yang berbeza. Jika tidak mempunyai penyakit kronik, fisiologi badan seseorang jauh lebih pantas bertindak berbanding yang mempunyai sakit kronik. Tapi, perlu diingatkan, jika kita memaksa badan kita bekerja keras (contohnya kerana pengambilan unsur-unsur suplemen daripada testimoni A,B,C, D tanpa sebarang kajian klinikal) tanpa disedari, organ-oragan yang baik ini juga akan rosak. Umpama mesin yang canggih, disuruh bekerja keras tanpa sebarang maintenance dan jadual rehat, lama kelamaan akan hilang fungsi kecanggihannya malah ada yang terus tidak dapat digunakan. Demikian juga jika seseorang yang sihat, tetapi mengambil pelbagai produk kesihatan tanpa memikirkan kesan sampingan terutama kepada organ seperti buah pinggang, hati, sistem neurologi, dan jantung,  ditambah lagi tidak mengamalkan gaya hidup yang sihat (kerana terlalu yakin  pengambilan supplement, teh X, Pill C, boleh mencapai status sihat tanpa perlu menjaga pemakanan dan senaman yang kerap), maka organ-organ dalaman badan akan hilang fungsi keupayaaan mereka. Apabila hilang fungsi, maka, terpaksalah berjumpa doktor pakar untuk bantuan. Bukankah pengakhiran yang tidak diingini oleh sesiapa.

Jika ditakdirkan seseoarang itu sakit,berjumpalah dengan para doktor agar masalah kesihatan yang dihadapi mendapat jalan penyelasaian yang terbaik. Pengambilan ubat yang terkawal serta mengikut nasihat yang diberikan mampu untuk membantu mengawal kebanyakan jenis masalah penyakit.

bpfk
Medical Pharmacology at Glance. Michael J. Neal. Wiley-Blackwell. 7th Edition. 2014


Mengantuk selepas makan? Pernahkah anda tertanya-tanya mengapa ini berlaku?

Mengantuk selepas makan adalah tindak balas badan kepada perubahan kimia semasa proses pencernaan. Ini adalah perkara biasa dan ia berlaku kepada semua orang. Walau bagaimanapun, jika rasa mengantuk berlaku setiap kali selepas makan dan menghalang anda daripada membuat kerja, ini mungkin menjadi kebimbangan. Mengantuk selepas makan tengah hari juga boleh menghalang anda daripada melakukan kerja anda dengan produktif.

Sebab rasa mengantuk selepas makan?

Apabila perut anda penuh, maka rasa mengantuk akan berlaku. Ini berlaku kepada ramai orang. Mengantuk selepas makan adalah disebabkan oleh pelbagai faktor, seperti jenis makanan yang anda makan, tabiat tidur yang tidak teratur, keadaan kesihatan anda dan sebagainya.

Sistem pencernaan dan fungsi hormon:

Badan memerlukan tenaga untuk berfungsi dan tenaga ini diperoleh melalui makanan. Tubuh kemudian memecahkan nutrien dari makanan dalam sistem pencernaan untuk mengubahnya menjadi glukosa yang kemudiannya menjadi tenaga. Selepas makan, tubuh melepaskan hormon seperti amylin, glucagon dan cholecystokinin (CCK). Hormon ini meningkatkan paras gula dalam darah, mewujudkan rasa kenyang dan menghasilkan insulin yang akan disalurkan melalui tisu sel dan memberi tenaga kepada mereka. Pada masa yang sama, otak mengeluarkan serotonin yang menyebabkan rasa mengantuk.

Selain itu, makanan juga mempengaruhi penghasilan melatonin di otak. Ini adalah hormon yang bertanggungjawab terhadap rasa mengantuk selepas makan. Melatonin dihasilkan dengan menukarkan asid amino tryptophan ke serotonin, yang kemudiannya menjadi melatonin.

Jenis makanan yang anda makan:

Badan anda menghadam semua jenis makanan dengan cara yang sama. Sesetengah makanan boleh menyebabkan rasa lebih mengantuk daripada yang lain. Makanan yang kaya dengan protein, seperti daging, ayam, telur, ikan, bayam, tofu, keju dan kacang soya, mengandungi asid amino tryptophan. Asid amino ini digunakan oleh badan untuk menghasilkan serotonin, yang bertanggungjawab menyebabkan kita mengantuk!

Nasi kandar kuah banjir satu!!!.. Sedapnya.. Tapi?

Selain itu, makanan yang tinggi karbohidrat (seperti nasi) juga mempunyai bahagian protein yang membantu menghasilkan asid amino tryptophan dan serotonin yang terdapat di dalam otak. Inilah sebabnya mengapa anda merasa mengantuk selepas makan makanan sebegini. Kombinasi makanan yang mengandungi asid amino tryptophan (protein) dan karbohidrat membuat anda berasa mengantuk. Oleh itu, sebenarnya, hidangan yang sesuai sebelum tidur adalah makanan yang mengandungi karbohidrat dan protein, seperti susu dan bijirin (jika anda mempunyai masalah sukar tidur/insomnia, ini mungkin cara yang terbaik untuk anda!

Untuk mengelakkan mengantuk selepas makan, adalah lebih baik jika baik makan makanan seimbang yang mengandungi sayur-sayuran, bijirin dan lemak yang baik untuk memberikan tenaga yang berterusan. Minum banyak air dan kawal pengambilan gula anda. Makan makanan dalam porsi yang kecil tetapi lebih kerap juga boleh membantu memelihara tenaga supaya anda tidak berasa mengantuk selepas makan.

Corak tidur yang tidak teratur juga boleh menyebabkan rasa mengantuk selepas makan. Ini kerana, selepas makan, badan berasa kenyang dan rileks, menjadikan tubuh terasa seperti sedang berehat, menyebabkan rasa mengantuk, terutama jika tidur anda tidak berkualiti pada malam sebelumnya.

Untuk mengelakkan perkara ini, perbaiki kualiti dan tabiat tidur anda untuk mengelakkan stress. Tingkatkan aktiviti fizikal anda secara berkala boleh membantu anda mendapatkan tidur malam yang baik. Adalah disyorkan supaya anda mengelakkan tidur sebentar/tidur petang (napping) jika anda mengalami masalah tidur pada waktu malam.

Sekiranya anda tetap dan sering berasa mengantuk, mungkin ia adalah tanda-tanda penyakit seperti penyakit Celiac, Anemia, Food intolerance, Alahan, Sleep Apnea, atau masalah kelenjar tiroid yang tidak aktif. Rujuk doktor anda jika anda mengalami keadaan ini atau jika anda sering tidur selepas makan.

Mengantuk selepas makan juga boleh menjadi tanda bahawa anda kekurangan nutrien tertentu. Kekurangan nutrien boleh menjadikan makanan sukar dicerna kerana sistem pencernaan yang lemah. Akibatnya, anda tidak akan mempunyai tenaga yang cukup untuk menyokong aktiviti harian anda dan anda akan berasa mengantuk sepanjang hari.

Bacaan seterusnya: Siri Pendidikan makanan 1

Donald V, Charlotte WP, Judith GV., (2012), Principle of Biochemistry, 4th Edition
KarineSpiegelPhDaRachelLeproultBSaDrEveVan CauterPhD (1999), Impact of sleep debt on metabolic and endocrine function, The Lancet, 354(9188):1435-1439
D. V. M. Ashley, R. Liardon, P. D. Leathwood (1985), Breakfast meal composition influences plasma tryptophan to large neutral amino acid ratios of healthy lean young men, Journal of Neural Transmission, 63(3-4);271-283
Sports Nutrition for Health Professionals, American Council on Exercise
ACE Fitness Nutrition Manual, American Council on Exercise


Bengkak di leher: Disebabkan virus beguk(mumps) daripada Arab Saudi?

Viral satu mesej di whatsapps dan juga di facebook yang mengatakan satu virus yang menyebabkan bengkak di leher telah merebak daripada arab saudi ke Malaysia. Ia menyebabkan simptom bengkak di bahagian leher seolah-olah seperti penyakit beguk. Penyakit tersebut juga dikatakan telah menjangkiti pelajar-pelajar di sekolah terutamanya sekolah di Putrajaya

Ini adalah post yang tersebar

Kami ada beberapa perkara yang ingin diterangkan bagi menepis berita palsu ini:

Bengkak di leher adalah disebabkan beguk(Mumps)

Di dalam mesej tersebut mengatakan bahawa wujudnya satu virus yang menyebabkan bengkak di bahagian leher. Perlu diketahui bahawa terdapat satu virus yang selalunya menyebabkan bengkak dan sakit di bahagian leher dan ia dinamakan sebagai Paramyxovirus.

Salah satu berkenaan virus ini adalah ia akan menyerang kalenjar air liur yang berada di bahagian bawah pipi. Tetapi disebabkan ianya berdekatan dengan leher, maka pesakit akan mengatakan bahawa lehernya bengkak.

Inilah penyakit dinamakan sebagai beguk ataupun mumps

Adakah virus ini berasal daripada arab saudi ataupun dibawa oleh mereka yang balik haji?

Penyakit beguk merupakan salah satu penyakit yang berlaku di seluruh dunia dan selalunya ia melibatkan kanak-kanak. Apabila vaksin beguk mula diperkenalkan kepada masyarakat, jumlah kanak-kanak yang mengalami masalah ini berkurangan sebanyak 99% pada negara yang menggunakan vaksin tersebut sebagai contoh US.

Oleh itu, perlu diketahui bahawa asal-usul virus ini bukanlah daripada Arab Saudi, tetapi ia memang sudah ada di seluruh dunia termasuk juga Malaysia.

Ia bukanlah berasal daripada Arab Saudi ataupun daripada mereka yang balik haji

Saya dah suntik anak saya dengan vaksin beguk, kenapa dia masih kena lagi beguk?

Perlu diketahui bahawa sebelum tahun 2016, program vaksin Malaysia hanya memberikan sekali sahaja suntikan untuk penyakit beguk dalam vaksin MMR(measles, mumps/beguk, rubella) iaitu pada umur satu tahun. Keberkesanan vaksin untuk sekali suntikan adalah 78%. Selebihnya adalah bergantung kepada ‘herd immunity'(keimunan kelompok). Semakin tinggi mereka yang mengambil vaksin, semakin rendah kadar penyakit beguk.

Tetapi disebabkan segolongan masyarakat yang tidak faham dalam erti kata fungsi sebenar vaksin, maka mereka menolaknya dan mendedahkan masyarakat terutamanya kanak-kanak kepada jangkitan tersebut.

Pada tahun lepas, Jadual vaksin telah diubahsuai sedikit dimana bayi akan menerima suntikan vaksin MMR pada usia 9 bulan dan 12 bulan. Kajian menyatakan bahawa, suntikan yang kedua ini akan meningkatkan keberkesanan untuk menghindarkan penyakit beguk kepada 88%. Diharapkan perkara tersebut akan mengurangkan lagi jumlah wabak beguk dalam negara pada masa akan datang.

Kelebihan mereka yang menerima vaksin

Perlu diketahui bahawa mereka yang mengalami jangkitan beguk boleh mendapat beberapa komplikasi seperti1) Keradangan testis yang menyebabkan kemandulan. Testis akan mengecil selepas keradangan itu2) Jangkitan kuman pada selaput otak(meningitis). Pada ketika ini, pesakit mungkin akan mempunyai halusinasi, sawan, meracau dan sebagainya. Ia mungkin akan menyebabkan kanak-kanak menjadi terencat akal selepas itu3) Pekak telinga

Pesakit yang mengalami masalah beguk akan terdedah kepada komplikasi di atas. Tetapi berita baik bagi yang telah mengambil vaksin, kajian menunjukkan mereka yang mengambil vaksin MMR akan mempunyai risiko yang rendah untuk mengalami komplikasi berbanding mereka yang tidak mengambil vaksin.

Adakah wabak bengkak leher itu disebabkan virus yang tersebar daripada arab saudi? Jawapannya tidak kerana penyakit tersebut sebelum ini telah berlaku di seluruh dunia. Wabak beguk ini mungkin menunjukkan bahawa ‘Herd immunity'(immuniti kelompok) semakin berkurang.

Oleh itu, masyarakat perlulah lebih bertanggung-jawab untuk memberi immunisasi kepada anak-anak mereka untuk mengelakkan kejadian wabak beguk dan juga untuk menghindari komplikasi yang telah saya nyatakan di atas

https://www.cdc.gov/mumps/vaccination.htmlYung, C.-F., Andrews, N., Bukasa, A., Brown, K. E., & Ramsay, M. (2011). Mumps Complications and Effects of Mumps Vaccination, England and Wales, 2002–2006. Emerging Infectious Diseases, 17(4), 661–667. http://doi.org/10.3201/eid1704.101461


“Bukan Voltan, Tetapi Arus yang Membunuh”. Betul ke? Bagaimana arus elektrik membunuh?

Mengimbau kenangan lama. Tesla Coil seperti dalam gambar di atas wujud, tetapi tidaklah boleh digunakan sebagai senjata. Berikut adalah Tesla Coil kecil. Ianya selamat hanya jika anda tahu apa yang lakukan (Baca: Tidak selamat!)

Mungkin kita sudah biasa mendengar pepatah Inggeris “It’s the current which kills, not the Voltage” tatkala melihat sesetengah demonstrasi penggunaan alat yang menghasilkan voltan yang tinggi. Contohnya kita biasa melihat penggunaan raket pembunuh serangga seperti yang biasa dijual:

Mungkin anda pernah terkena renjatannya dan berasa sakit? Akan tetapi tiada kesan jangka masa lama atau tiada lecuran bukan? (Nota: Tolong jangan cuba untuk merenjat diri sendiri atau sesiapa!)

Adakah ini bermakna Voltan yang tinggi seperti yang ada pada raket tersebut selamat? Untuk rujukan pembaca, video berikut boleh membantu pemahaman (Amaran: mengandungi bahasa kurang sopan walaupun sudah di “beep”):

Jika video di atas sudah difahami, kita teruskan dengan perincian hukum arus elektrik (Nota: Ini bukan penjelasan saintifik, hanya sebagai tamsil sahaja)

Untuk menjawab persoalan di atas, kita perlu memahami asas Voltan dan arus. Voltan (atau perbezaan keupayaan) adalah sebab bagi berlakunya aliran arus, dan boleh Voltan dianalogikan seperti “pam” bagi arus “air”. Apabila wujud tekanan yang disebabkan pam, maka air boleh dijirus dan boleh dikawal. Untuk sebuah tangki dengan air yang banyak, maka jirusan air yang kuat boleh dihasilkan dengan tekanan yang tinggi. Akan tetapi, jika jumlah air sedikit, maka walaupun pada tekanan yang tinggi pun arus air yang lemah akan dihasilkan.

Sebaliknya, jika tekanan pam rendah walaupun dengan air yang banyak, arus air yang terhasil juga lemah.

Akan tetapi, saiz atau ukuran paip juga memainkan peranan. Jika paip tersebut terlalu besar, tekanan air akan menjadi lemah. Jika ia lebih kecil, maka arus air akan menjadi lebih laju dan kuat. Ukuran paip tersebut boleh dianggap sebagai rintangan. Hukum Ohm boleh dinyatakan semula seperti berikut (paraphrase):

“Arus meningkat dengan voltan, dan berkurang dengan rintangan”.

Tetapi, aliran elektrik yang bagaimana yang boleh membunuh?

Merujuk pernyataan di atas, kita perlu menjelaskan beberapa aspek tentang arus.

Pertama: Tahap arus yang melalui badan boleh dikategorikan dengan berikut:

Kesan dari Arus Ulang-Alik pada 50/60 Hz. Sumber: NIOSH [1]

Arus ini akan terhasil apabila voltan mencukupi wujud. Perlu dinyatakan di sini, arus yang rendah (kebiasaannya kurang 10 mA) adalah amat berguna dalam bidang perubatan tertentu, contoh yang terkini seperti pengujaan sistem saraf otak [2].

Kedua, Rintangan. kulit manusia mempunyai rintangan tersendiri, dan setiap orang berbeza, bergantung pada peluh yang dihasilkan dan ketebalan kulit. Jika arus yang tinggi mula mengalir pada badan anda menyebabkan kebakaran pada kulit dan menyebabkan pendarahan, ianya akan mengurangkan rintangan “litar” tersebut. Bila rintangan kurang, arus bertambah, dan menambah risiko kematian atau kecederaan yang serius.

Ketiga, Laluan. jika arus yang melalui badan kita dengan laluan yang berisiko tinggi, contohnya laluan arus tersebut melalui jantung, maka ianya boleh menyebabkan jantung berhenti (kerana jantung juga berfungsi dengan isyarat elektrik dari otak). Yang mana perkara ini memberi ruang kepada poin seterusnya, iaitu jika sebahagian badan anda menyentuh “bumi”, atau tempat yang mana arus elektrik tesebut boleh menutup litar tesebut, maka arus ini boleh membunuh anda. Akan tetapi, arus ulang-alik juga boleh menyebabkan renjatan tanpa “dibumikan” sebahagian badan kita. Ianya disebabkan arus ulang alik boleh “menutup” litar arusnya dengan kemuatan (capacitance) yang ada badan kita dengan bumi. Gambar berikut menunjukkan contoh “laluan” arus elektrik yang boleh menyebabkan kematian [3]:

Secara umunya, arus terus kurang merbahaya berbanding arus ulang-alik. Ini adalah kerana arus terus memerlukan “bumi” untuk menutup litar, dan seterusnya menyebabkan arus melalui badan berbanding arus ulang-alik yang mempunyai pelbagai cara untuk melengkapi litarnya seperti yang dijelaskan di atas. Tetapi ini tidak bermakna arus terus tidak boleh membunuh! Akan tetapi, arus ulang-alik pada nilai yang lebih rendah dari arus terus mempunyai potensi untuk mencederakan orang, atau haiwan seperti yang dibuat oleh Thomas Edison ketika kejadian “Peperangan Arus” terhadap George Westinghouse yang mempromosikan arus ulang-alik (Atau secara popularnya, dengan bekas pekerjanya sendiri, iaitu Nikola Tesla.)

Kita akan berbincang perihal mereka pada artikel lain, insyaAllah.

Keempat, Masa. Jumlah masa yang anda terdedah pada renjatan tersebut mengambil peranan dari segi kesan pemanasan, pembakaran, dan seterusnya mengubah anda dari penebat kepada konduktor!

Kesimpulannya, pernyataan “bukan voltan, tetapi arus yang membunuh” perlu dibetulkan kepada “Voltan dan arus bersama-sama menyebabkan kematian“. Ini adalah tanpa voltan yang mencukupi, arus yang dikatakan merbahaya tidak boleh dihasilkan.

Fish, Raymond M., and Leslie A. Geddes. “Conduction of electrical current to and through the human body: A review.” Eplasty 9 (2009).
Chhatbar, Pratik Y., et al. “Safety and tolerability of transcranial direct current stimulation to stroke patients–A phase I current escalation study.” Brain Stimulation 10.3 (2017): 553-559.
Waldmann, Victor, et al. “Electrical cardiac injuries: current concepts and management.” European Heart Journal (2017): ehx142.


Essential Oils Menyembuhkan Penyakit?

Antara salah satu industri yang semakin berkembang dengan pesat adalah penjualan essential oils. Apa benda tu? Kuih ke? Tiap2 minggu gerenti akan atleast ada orang akan tanya pasal ni.

Ianya adalah cecair yang mengandungi sebatian aroma yang telah diestrak dari tumbuh tumbuhan yang boleh diperolehi dari pelbagai proses. Dah lama wujud sebagai sebahagian daripada apa yang dipanggil aromatherapy, dimana ia dianggap mampu untuk menambahbaik kesihatan daripada segi mental dan fizikal.

Boleh tepek dekat kulit(urut sekali pun boleh), hidu direct atau biar ianya bebas tersejat dalam bilik/rumah. Ada banyak jenis untuk pelbagai tujuan/fungsi. Daripada bermacam jenis sumber tumbuh tumbuhan.

Benda ni bukan baru. Cendiakawan Andalusia iaitu Ibnu Al Baitar merupakan orang yang paling terkenal sekali dalam bidang ni. Beliau juga merupakan seorang perawat kesihatan, pharmacist tapi paling famous sebagai seorang pakar botanist(Encik Masz*** BUKAN pakar botanist for the record).

Berpuluh ribu jenis tumbuhan member kita ni kaji dan uji. Daripada yang buat lalok sebab ada THC(tetrahydrocannabinol) sampailah yang kalau sedut sekali je terus boleh pitam, cirit birit atau berhalusinasi on the spot. Atau semua benda tu drpd satu bahan. Pendek kata dia test semua benda dan bancuh semua benda. Beratus ratus tahun yang lalu. He did it before it was cool.

Sebab dia ni juga merupakan seorang yang amat teliti mcm idola dia iaitu Ibnu Sina, dia nak test benda nak tengok apa kesan dan adakah benar kesan tersebut disebabkan apa yang dia buat dan bancuh serta beri kepada pesakit.

Antara pencapaian terbaik dia apabila dia berjaya estrak cecair yang apabila dihidu, mampu membolehkan kanak2 yang mengalami tuberculosis/TB(batuk kering) untuk bernafas dengan lebih mudah. Orang dewasa tak membantu sangat. Ada sebabnya. Membantu dan bukan menyembuhkan.

Tidak dinafikan, banyak kajian terhadap penggunaan essential oils ini banyak manfaatnya. Untuk membantu dalam pelbagai proses. Terdapat juga kajian dimana pengguna rasa lebih konfiden dan bersemangat untuk menjalankan aktiviti seharian mereka. Tiada masalah nak pakai. Tiada masalah nak beli. Tiada masalah nak jual.

Yang menjadi masalah dan yang sering diketengahkan adalah dimana produk2 ini membuat tuntutan perubatan dimana ianya mampu MERAWAT DAN MENYEMBUHKAN PENYAKIT. Itu tak tepat.

Sebab itu dalam bidang perubatan dan kesihatan, banyak cabangnya. Sebab tu belajar lama. Antaranya adalah anatomi(bentuk dan struktur), fisiologi(fungsi), farmakologi(bagaimana proses berlaku), biochemistry (bagaimana proses bertindakbalas menjalankan sesuatu) dan banyak lagi tak dan nak tulis semua disini.

Penting untuk cakna secara KESELURUHAN dan bukan ambil part kita nak atau suka je. Baru kita dapat lihat the whole picture. Lepas tu baru kita dapat FAHAM. Selepas itu pula baru kita lakukan sesuatu sekiranya terdapat masalah daripada pelbagai aspek dan cabang yang disebutkan diatas. Kalau tak faham, memang sampai kesudah masalah tidak akan selesai.

Kita ambil contoh penyakit asthma dimana pesakit akan mengalami masalah nak bernafas seperti biasa. Perlu usaha lebih. Dada sempit dan rasa ketat. So apa kita buat? Kita elakkan daripada semua itu berlaku(trigger avoidance). Kasi lendir dalam paru2 kurang. Beri ruang lebih dalam salur pernafasan supaya boleh bernafas tanpa rasa susah(extra effort).

Untuk buat itu semua kita kena faham semua aspek, sekali lagi, semua cabang2 yang disebutkan. Sebabnya kesan yang sama itulah yang diberikan selepas penggunaan essential oils(EO). Contoh yang sama untuk penyakit asthma, kita beri bronchodilator macam beta-2-agonist(Ventolin) supaya ruang udara dalam paru2 tidak sempit. Maka bahan dalam EO juga turut boleh merangsang receptor tersebut dan memberi kesan yang sama. Tapi side effects yang diberikan oleh EO boleh berbeza dengan Ventolin(rasa jantung berdebar debar, tangan terketar ketar). Kesan2 tersebut tidak diujikaji dengan sepenuhnya.

Yang menjadi masalah apabila penggunaannya juga tidak bertepatan. Kalau kita beri Ventolin di Burkina Faso, United Kingdom atau Malaysia, dos dia lebih kurang sama je. Approach yang digunakan juga sama(step-wise)/perlu beri rawatan tambahan atau kurangkan rawatan sedia ada. Kita dapat tahu sebab banyak kajian telah dijalankan untuk meneliti berapa banyak dos, kekerapan dos yang diberikan dan indikasi rawatan nak guna apa dsbgnya.

Dalam hal EO pula tidak banyak kajian klinikal seperti itu yang dapat kita lihat untuk dijadikan garis panduan. Berapa titis? Berapa lama? Kepekatan dia berapa? Sebab itu lah kadang jumpa situasi dimana semua itu bergantung kepada penjual dan jenis syarikat yang menghasilkan produk tersebut, ianya boleh berbeza antara satu sama lain(no streamlined guidelines) walhal dari segi penghasilan EO tersebut, tak banyak beza antara satu sama lain.

Turut menjadi masalah kalau guna EO instead of proper treatment sebab boleh jadi lebih teruk, asthma tersebut tidak dikawal dengan baik, menyebabkan masalah ‘airway remodeling’ dan dapat kemudaratan secara berlanjutan. Sebab kalau kita sendiri ganti tanpa indikasi dan pemantauan bertauliah, adakah kita under treat(rawatan tak cukup) atau over treat(terlebih rawatan)? Sesetengah jenis juga boleh menyebabkan alahan(allergies) dan masalah hypersensitivity.

Itu pun baru cerita pasal SATU je penyakit iaitu asthma. Itu belum cerita lagi merupakan satu kesalahan untuk mengiklankan produk dapat menyembuhkan penyakit sekian sekian. Ada garispanduan KKM. Larangan pengiklanan. Ada sebabnya. Ianya dihasilkan supaya masyarakat tidak ditipu atau diperdaya(blindsided) dan untuk melindungi pengguna(safeguard users wellbeing).

Nak jual? Pun boleh.

Nak beli? Duit anda.

Tapi nak claim menyembuhkan dan merawat penyakit, that is a big NO.

Essential oils used in aromatherapy: A systemic review Babar Ali, Naser Ali Al-Wabel, Saiba Shams, Aftab Ahamad, Shah Alam Khan, Firoz Anwar, Asian Pacific Journal, 2015, https://doi.org/10.1016/j.apjtb.2015.05.007Adverse effects of aromatherapy: a systematic review of case reports and case series. Posadzki , Alotaibi A, Ernst E. Int J Risk Saf Med. 2012 Jan 1;24(3):147-61. doi: 10.3233/JRS-2012-0568.S.H. Lee, J.Y. Kim, S. Yeo, S.H. Kim, S. Lim Meta-analysis of massage therapy on cancer pain Integr Cancer Ther (2015), 10.1177/1534735415572885A systematic review of the effect of inhaled essential oils on sleep. Lillehei AS, Halcon LL. 2014 Jun;20(6):441-51. doi: 10.1089/acm.2013.0311A Systematic Review of the Anxiolytic-Like Effects of Essential Oils in Animal Models. de Sousa DP, de Almeida Soares Hocayen P, Andrade LN, Andreatini R. Molecules. 2015 Oct 14;20(10):18620-60. doi: 10.3390/molecules201018620The Effectiveness of Aromatherapy in Reducing Pain: A Systematic Review and Meta-Analysis Shaheen E. Lakhan, Heather Sheafer, and Deborah Tepper. Pain Research and Treatment Volume 2016 (2016) doi.org/10.1155/2016/8158693Pharmaceutical and therapeutic Potentials of essential oils and their individual volatile constituents: a review. AMR E. Edris, 2007 , DOI: 10.1002/ptr.2072


5 Kesan Negatif Pornografi Yang Paling Ketara Kepada Pengguna Lelaki

Penggunaan pornografi memberi kesan yang negatif kepada pemikiran, tingkahlaku, dan fizikal. Juga terkait adalah kesihatan hubungan antara pasangan. Di sini kami ingin mengulas secara ringkas, berlandaskan kajian yang agak terkini mengenai kesannya kepada pengguna lelaki.

1. Sikap Seksis Yang Merendahkan (Hostile Sexism)

Penggunaan pornografi akan menyebabkan lelaki memandang perempuan sebagai makhluk rendah martabatnya (degraded). Satu kajian yang dibuat ke atas kumpulan pengguna porno secara rawak dengan memastikan mereka menonton porno dahulu , dan kesan sikap ke atas wanita diperiksa kemudiannya (maknanya porno menjadi punca kepada sikap mereka kepada wanita). Kajian mendapati mereka yang menonton porno mempunyai sikap ‘hostile sexism’ (seksis yang merendahkan) pada skala yang tinggi.

Ini dapat kita kaitkan dengan kebanyakan video-video porno yang ditayangkan masakini menunjukkan aksi yang merendahkan, menghina dan ganas terhadap wanita. Yang bahaya, mereka yang tidak bersikap merendahkan wanita boleh bertukar menjadi seksis yang ekstrim jika terlibat dengan porno.

Kajian menunjukkan pengguna pornografi selalunya terjebak ke kancah hubungan terlarang.

Dalam satu eksperimen, beberapa lelaki dipilih secara rawak dan diberikan bahan-bahan porno. Di hujung kajian mereka didapati banyak memilih hubungan romantik alternatif di luar hubungan yang sedang mereka berkomitmen padanya. Dalam eksperimen lain pula, pengguna porno disuruh untuk memberhentikan penggunaan selama 3 minggu. Hasil kajian mendapati mereka lebih komited dan fokus pada hubungan mereka dengan pasangan masing-masing.

Pada eksperimen lain, beberapa pasangan disuruh berinteraksi, dan hasil interaksi mereka drakamkan. Ujian ini adalah untuk menentukan kadar komitmen pasangan. Pasangan-pasangan yang mana lelakinya menonton porno merekodkan hasil yang tidak memberansangkan, di mana mereka kurang komited pada hubungan masing-masing.

Kajian menunjukkan mereka yang menonton porno menjangkakan kualiti hubungan seksual yang kurang memuaskan. Kerap lelaki yang sudah mempunyai pasangan merasakan hubungan seksual mereka tidak lagi berkualiti. Ini adalah kerana di dalam otak terdapat ‘reward centre’ , yang akan merembeskan hormon-hormon yang memberikan kepuasan seksual. Mereka yang menggunakan porno selalunya akan tidak lagi merasa puas dengan hubungan seksual biasa dan sukar mencapai orgasme kerana ‘kepuasan seksual yang semulajadi telah ditukar pada jangkaan seksual yang dilihat di video-video porno’.

Pada remaja, hubungkait antara menonton porno dan menukar jantina adalah berada pada kadar membimbangkan. Jika anda mendapati sesiapa yang rapat di sisi anda menonton porno, berbincanglah dengan baik dengan mereka dan fahamkan mereka kesan-kesan ini.

Terdapat penyelidikan terbaru menunjukkan pengguna porno mengalami masalah memori dan sukar memberikan perhatian setelah menggunakan porno. Kesan ini direkodkan bukan sahaja ketika menonton porno, malah sepanjang hari. Penyelidikan ini disokong oleh kajian lain yang merekodkan pengguna porno boleh berfikir dengan baik setelah menghentikan penggunaan porno.

Porno menyebabkan lelaki bersikap menghukum wanita secara ganas. Dalam satu kajian yang menarik, satu kumpulan lelaki secara rawak diberikan bahan porno. Kemudian mereka dipanggil kembali seminggu kemudian, dan diletakkan secara berpasangan dengan seorang wanita (yang merupakan sebahagian daripada kumpulan pengkaji). Wanita tersebut disuruh untuk menyatakan yang dia tidak tertarik dengan pasangan lelakinya. Ini adalah untuk mencetus perasaan geram/marah pada lelaki yang diuji. Kemudian mereka bermain permainan teka-teki dan para lelaki mempunyai pilihan menghukum pasangan mereka secara fizikal jika pasangan perempuan itu tersalah jawapan. Keputusannya? Lelaki yang menonton porno adalah lebih tinggi kebarangkaliannya memilih untuk mencederakan pasangan perempuan mereka.

Kesimpulannya, pornografi memberi kesan yang negatif kepada penggunanya, namun kebanyakannya tidak sedar akan kesannya sehinggalah kehidupan mereka terjejas. Dan ketika itu, mereka sudah terlalu jauh terlibat dengan porno. Kesedaran akan petanda-petanda awal ketagihan amatlah penting supaya pengguna porno dapat kembali dipulihkan.

Ford, J. J., Durtschi, J. A., & Franklin, D. L. (2012). Structural therapy with couple battling pornography addiction. The American Journal of Family Therapy, 40, 336-348.
Gwinn, A. M., Lambert, N. M., Fincham, F. D., & Maner, J. K. (2013). Pornography, relationship alternatives, and intimate extradyadic behaviour. Social Psychological and Personality Science, 4, 697-704.
Hald, G. M., Malamuth, N. N., & Lange, T. (2013). Pornography and sexist attitudes among heterosexuals. Journal of Communication, 63, 638-660.
Laier, C., Schulte, F. P., & Brand, M. (2012). Pornographic picture processing interferes with working memory performance. Journal of Sex Research, 50, 642-652.
Lambert, M. N., Negash, S., Stillman, T. F., Olmstead, S. B., & Fincham, F. D. (2012). A love that doesn’t last: Pornography consumption and weakened commitment to one`s romantic partner. Journal of Social and ClinicalPsychology, 31, 410-438.
Peter, J. & Valkenburg, P. M. (2010). Adolescents’ use of sexually explicit internet material and sexual uncertainty: The role of involvement and gender. Communication Monographs, 77, 357-375.
Poulsen, F. O., Busby, D. M., & Galovan, A. M. (2013). Pornography use: Who uses it and how it is associated with couple outcomes. Journal of Sex Research, 50, 72-83.
Thomas, L. A., & Gorzalka, B. B. (2013). Effects of sexual coercion proclivity and cognitive priming on sexual aggression in the laboratory. Journal of Sex Research, 50, 190-203.
Wright, P. J. (2013). U.S. males and pornography, 1973-2010: Consumption, predictors, correlates. Journal of Sex Research, 50, 60-71.
http://www.drsyrasderksen.com/blog/effects-of-pornography#sthash.qAuMfash.dpbs


Produk Magik membesarkan Pay*dara?

Sudah berulang kali ramai pembaca bertanya tentang kesahihan produk-produk yang dikatakan mampu membesarkan sesetengah organ tubuh badan mereka. Tidak kira lelaki atau perempuan. Kadang admin pun pening kepala nak jawab apa. Sebab untuk menunjukkan kenapa produk-produk tersebut mengarut dan MERBAHAYA, kita perlu memahami proses fisiologi(fungsi normal) sesuatu itu terlebih dahulu.

(adsbygoogle = window.adsbygoogle || []).push({});

Hanya selepas faham apa yang normal, barulah kita boleh nampak dengan jelas BAGAIMANA produk-produk seperti itu manipulasi proses yang normal untuk jadi tidak normal/abnormal yang membawa kepada KESAN-KESAN yang diiklankan dan dipasarkan.

Antara yang paling meluas dijual adalah produk yang mengatakan ianya mampu membesarkan pay*dara dan pinggul. Kalau para ibu-ibu semua masih ingat, perkara itu memang berlaku secara semulajadi. Semasa anda mengandung, betul tak? Ianya adalah kerana paras hormone estrogen yang meningkat ketika mengandung memberi kesan kepada bahagian-bahagian tubuh badan dalam persediaan untuk proses kelahiran kelak.

Ianya juga berkait rapat dengan persediaan untuk menampung berat bayi yang semakin meningkat dan persediaan mammary gland untuk proses penyusuan susu badan untuk anak kelak. Yang memainkan peranan penting dalam hal ini adalah hormone tersebut.

Faktor yang mempengaruhi size pula yang paling utama adalah faktor GENETIK(keturunan). Peratusan lemak dalam badan dan paras hormone seperti estrogen tersebut turut juga memainkan peranan tapi tidak seperti faktor genetik tersebut. Kalau dah orang Jawa totok, tak perlulah bandingkan diri sendiri dengan Kim Kardashian.

Sebab yang sama golongan lelaki yang mempunyai paras estrogen yang tinggi, turut juga boleh mengalami pembesaran pay*dara mereka! Terutamanya mereka yang mengalami obesity(gemuk), BMI yang tinggi, kandungan lemak yang banyak, masalah liver(hati) dan sebagainya. Ianya dinamakan gynaecomastia. Sebab yang sama dimana sesetengah golongan ‘lelaki’ menggunakan hormone ini untuk ‘membesarkan’ organ tersebut untuk menyerupai wanita.

Hormone estrogen ni mempunyai pelbagai fungsi dan kesan, tidak kira lelaki atau perempuan. Tapi untuk wanita pula, parasnya relatif kepada hormone lain selepas menopause(putus haid) jauh berbeza dengan paras sebelumnya. Sebab yang sama kenapa organ tersebut juga turut kendur dan mengecil.

Untuk golongan yang sudah menopause pula, terdapat rawatan HRT(hormone replacement therapy) yang boleh digunakan untuk mengawal kesan dan simptom yang dialami akibat paras esteogen yang rendah tersebut. Ada pelbagai jenis dan kombinasi. Dan salah satu kesan yang mereka alami secara tidak sengaja adalah dimana pay*dara mereka semakin membesar!

Kesan tersebutlah yang digunakan oleh pelbagai produk tidak kira dari jenis krim, serum, makjun atau bancuh sebagai minuman. Sebabnya pelbagai punca exogenous estrogen(sumber hormone luaran) yang boleh dihasilkan daripada pelbagai sumber(keladi, soya etc).

Dalam kes ni, tiada beza dengan penjual produk calit-calit terus mengandung yang tular beberapa bulan lepas. Bezanya apa hormone apa yang digunakan untuk mengubah proses fisiologi yang normal tersebut(dalam kes itu, menggunakan hormone progesterone)

Masalahnya penggunaan hormone tanpa kawalan ini boleh memberikan kesan buruk yang kekal, berpanjangan dan boleh menunjukkan kesan teruk hanya apabila pengguna produk sudah tua nanti(tulang mudah rapuh, mudah kena dementia, risiko kanser pay*dara).

Yang lebih menakutkan dan merisaukan pula, penjual-penjual produk seperti itu TIDAK TAHU bagaimana produk mereka sendiri boleh mengakibatkan kesan-kesan seperti itu sebab mereka hanya menjual dan bukan ahli dalam bidang tersebut. Majoriti produk yang mengatakan mampu membesarkan pay*dara wanita kebanyakannya tidak berdaftar. Nak uji pun senang apa kandungannya. Sebab bila lelaki yang pakai pun boleh jadi semakin besar organ tersebut(gynaecomastia).

Kalau penjual sendiri tidak tahu selok belok produk yang mereka jual, masakan mereka mahu bertanggungjawab sekiranya berlaku kemudaratan yang sudah kita sedia maklum? Sudah pasti tidak dan sebab yang sama yang kita perlu belajar untuk menjadi sebagai pengguna yang bijak. Syukur dengan apa yang ada! Nak besor-besor sangat nak pergi mana?

Estrogen and the Risk of Breast Cancer Mark Clemons, M.B., B.S., M.D., and Paul Goss, M.D., Ph.D. N Engl J Med 2001; 344:276-285 January 25, 2001 DOI: 10.1056/NEJM200101253440407

Kant AK, Schatzkin A, Graubard B, Schairer C. A prospective study of diet quality and mortality in women. JAMA. 2000;283:2109–15

Colditz GA, Rosner BA, Chen WY, Holmes MD, Hankinson SE. Risk factors for breast cancer according to estrogen and progesterone receptor status. J Natl Cancer Inst. 2004;96:218–28.

Impact of estrogen receptor-β expression on breast cancer prognosis: a meta-analysis. Liu , Guo , Mao , Zhang , Deng, Liu . Breast Cancer Res Treat. 2016 Feb;156(1):149-62. doi: 10.1007/s10549-016-3721-3. Epub 2016 Feb 22.

Long-term user of cosmetic cream containing estrogen developed breast cancer and endometrial hyperplasia Komori, Shinji MD, PhD; Ito, Yoshihiro MD; Nakamura, Yuri MD; Aoki, Michi MD; Takashi, Takenobu MD; Kinuta, Takatoshi MD; Tanaka, Hiroyuki MD, PhD; Koyama, Koji MD, PhD Menopause: December 2008 – Volume 15 – Issue 6 – pp 1191-1192 doi: 10.1097/gme.0b013e318172847d

Effect of Hormone Replacement Therapy on Breast Cancer Risk: Estrogen Versus Estrogen Plus Progestin  Ronald K. Ross Annlia Paganini-Hill Peggy C. Wan Malcolm C. Pike JNCI: Journal of the National Cancer Institute, Volume 92, Issue 4, 16 February 2000, Pages 328–332, https://doi.org/10.1093/jnci/92.4.328

Penjual produk biasanya bersikap defensive apabila teguran berilmiah diberikan. Sebahagian besar juga suka menggunakan kata-kata kesat untuk mempertahankan diri tanpa hujah yang jitu. APTB.


Kematian Anggota TLDM disebabkan pendarahan dalam paru-paru?

Malaysia gempar lagi dengan berita kematian 2 tentera laut ketika mana mereka menjalani latihan di Bilik Tahanan Unit Sungai Wangi, Sitiawan. Muhammad Lailatulman Mohd Sukri, 26 dan Nik Muhammad Baihaqy Nik Mat, 28 merupakan anggota Tentera Laut Diraja Malaysia yang dihantar ke tempat tersebut disebabkan keselahan tertentu.

Ketika menjalani latihan di kawasan bilik tahanan tersebut, kedua-dua anggota berkenaan mengadu kepenatan dan direhatkan sebelum mengalami muntah dan sesak nafas dan disahkan meninggal dunia oleh petugas paramedik pada 3.15 petang, 29/9/2017.

Siasatan forensik telah dibuat oleh Jabatan Patologi Hospital Raja Permaisuri Bainun, Ipoh dan mengesahkan bahawa kematian Muhammad Lailatuiman adalah kerana pendarahan di dalam paru-paru disebabkan trauma tumpul(blunt trauma) pada tisu lembut(soft tissue) pesakit.

Perlu diketahui bahawa pendarahan dalam paru-paru dikenali sebagai ‘Hemothorax’ dan ia boleh menyebabkan kematian dengan dua cara iaitu sama ada pesakit mengalami kekurangan darah kerana pendarahan yang berlaku di dalam paru-paru hingga menyebabkan tekanan darah menjadi rendah.

Ataupun ia juga boleh disebabkan pesakit mengalami sesak nafas disebabkan darah yang terkumpul di dalam paru-paru menolak paru-paru hingga menyebabkan saiz paru-paru menjadi kecil. Ini akan menyebabkan pesakit kekurangan oksigen dan mengalami sesak nafas.

Paru-paru sebelah kiri mengecil disebabkan ia penuh dgn cecair(darah) di dalamnya.

Pendarahan dalam paru-paru ataupun hemothorax selalunya berlaku disebabkan dua sebab iaitu sama ada kecederaan yang disebabkan benda yang tajam seperti pisau ataupun kecederaan yang disebabkan benda yang tumpul(blunt object) seperti besi paip, kayu besbol, pukulan menggunakan kaki dan tangan dan sebagainya.

Selalunya kecederaan yang melibatkan objek yang tumpul akan merosakkan tisu yang menyelaputi paru-paru iaitu pleura. Ia akan menyebabkan pendarahan di dalam ruang di antara paru-paru dan pleura tersebut dan menyebabkan darah itu terkumpul dan menolak tisu paru-paru menjadikan saiz paru-paru menjadi kecil.

Ini akan menyebabkan 2 keadaan seperti yang saya katakan di atas1) Tekanan darah menjadi rendah disebabkan pendarahan dalaman2) Pesakit akan menjadi sesak nafas disebabkan kekurangan oksigen

dan kedua-dua perkara ini boleh menyebabkan kematian kepada pesakit.

Jarang untuk kecederaan tumpul menyebabkan pendarahan dalam paru-paru melainkan jika ia melibatkan trauma yang teruk seperti melibatkan kemalangan di atas jalan raya.

Ketika seseorang mengalami kemalangan jalan raya, salah satu perkara yang perawat kesihatan akan periksa adalah sama ada dia mengalami pendarahan di dalam paru-paru ataupun tidak. Kerana ia adalah salah satu keadaan yang mengancam nyawa jika tidak dirawat dengan cepat.

2 jenis rawatan yang perlu diberikan kepada pesakit adalah1) Menjalankan tranfusi darah kepada pesakit jika pesakit mengalami kekurangan darah2) Mengeluarkan darah yang terkumpul di dalam paru-paru pesakit.

Disamping itu, pesakit juga akan diberi gas oksigen dengan menggunakan ‘mask’ yang sesuai untuk meningkatkan jumlah oksigen di dalam badan

Tiub yang dimasukkan ke dalam paru-paru pesakit

Salah satu prosedur yang dibuat untuk mengeluarkan darah pesakit adalah dengan membuat prosedur thoracostomy dimana pada kulit dada pesakit akan dipotong sehingga sampai ke dinding luar paru-paru. Kemudian tiub kecil akan dimasukkan ke dalam paru-paru tersebut untuk mengeluarkan darah yang terkumpul.

Ini akan menyebabkan paru-paru pesakit mengembang semula dan paru-paru dapat berfungsi seperti biasa

Sebenarnya keadaan hemothorax adalah keadaan yang boleh diselamatkan jika pesakit tersebut dirawat dengan cepat. Tetapi mungkin disebabkan petugas di bilik tahanan tersebut tidak mengetahui keadaan pesakit, maka mereka membiarkannya begitu sahaja dan menyebabkan kematian kedua-dua mangsa.

Takziah kami ucapkan kepada ahli keluarga mangsa terutamanya isteri arwah dan anak-anak mereka. Kami doakan agar ahli keluarga kuat untuk menghadapi perkara ini.

Sumber1. 2 anggota TLDM mati ketika latihan akibat didera, kata polis – Malaysiakini2. http://emedicine.medscape.com/article/2047916-overview